Сәғит (Ейәнсура районы) — Башҡорт Википедияһы\n51°48′53″ с. ш. 57°06′35″ в. д.HGЯO\nСәғит (Ейәнсура районы)\n80 226 806 007\n80 626 406 131\nСәғит (рус. Сагитово) — Башҡортостандың Ейәнсура районындағы ауыл. Почта индексы — 453392, ОКАТО коды — 80226806007.\nАуылға ΧΥΙΙΙ быуат аҙағында Ырымбур өйәҙе Үҫәргән улусы Байыш ауылы башҡорттары үҙ ерҙәрендә нигеҙ һала. Старшина ярҙамсыһы Сәғит Кинзин исеме менән аталған. Шулай уҡ Кинйә, Бишә(ү)ле, Бишауыҙ исемдәре менән билдәле булған. 1866 йылда 43 йортта 153 кеше йәшәгән. Малсылыҡ, игенселек менән шөғөлләнгәндәр. 1900 йылда мәсет теркәлгән\nСәғит ауылы Байыш ауыл Советына ҡарай. Ауылда башланғыс мәктәп (Байым урта мәктәбе филиалы), фельдшер‑акушерлыҡ пункты, мәҙәниәт йорто, китапхана, мәсет бар.\nХалҡы: 1900 йылда – 314 кеше, 1920 йылда йәшәй. 2009 йылда 325 кеше иҫәпләнгән. Башҡорттар йәшәй (2002).\nСәғит ауылы Ҡаҫмарт йылғаһы буйында урынлашҡан.\nРайон үҙәгенә тиклем (Иҫәнғол): 92 км\nАуыл советы үҙәгенә тиклем (Байыш): 5 км\nЮмалин Бәҙретдин Абдулғәзе улы (15 июль 1926 йыл—19 ғинуар 1994 йыл) — хужалыҡ эшмәкәре. Башҡорт АССР-ының атҡаҙанған ауыл хужалығы хеҙмәткәре (1981). Бөйөк Ватан һуғышында ҡатнашыусы. Октябрь Революцияһы (1986), Хеҙмәт Ҡыҙыл Байраҡ (1973, 1976), «Почёт Билдәһе» (1971) ордендары кавалеры.\n«Зиләйлүк йыры» (Йылҡыбаева Мәмдүҙә Ғәлиәс ҡыҙы, 1927 йылғы, 6 класс белемле, 6 бала әсәһе, колхозда эшләгән, Сәғит ауылынан).\nСәғит (Ейәнсура районы) // Башҡорт энциклопедияһы. — Өфө: «Башҡорт энциклопедияһы» ғилми-нәшриәт комплексы, 2015—2020. — ISBN 978-5-88185-143-9.\n↑ 2,0 2,1 2,2 2,3 Сәғит\n↑ Юмалин Бәҙретдин Абдулғәзе улы\n↑ [92138 Межрайонная инспекция Федеральной налоговой службы № 25 по Республике Башкортостан]\nhttps://ba.wikipedia.org/w/index.php?title=Сәғит_(Ейәнсура_районы)&oldid=1133043 ҡабул ителгән\nБыл бит һуңғы тапҡыр 19:51 6 май 2022 үҙгәртелгән.


«Тиҙ ярҙам» ветераны\nБаҫылғанға кире ҡайтып\n«Тиҙ ярҙам» машинаһының үҙәк өҙгөс сигналын ишетеп, йөрәк жыу китә: кемдең генә ғүмере ҡыл өҫтөндә икән, тиҙерәк барып, ҡотҡарып алып ҡалһындар ине... Башҡортостандың атҡаҙанған табибы, өлгөлө хеҙмәте Башҡортостан Республикаһының, Башҡортостан Республикаһы Һаулыҡ һаҡлау министрлығының, Өфө һаулыҡ һаҡлау идаралығының Почет Грамоталары менән билдәләнгән Флариса Борис ҡыҙы Зөбәйҙуллина – егерме туғыҙ йыл ғүмерен йөрәк өйәнәге башланып, хәл өҫтөндә ятҡан ауыр сирлеләргә йән өрөүгә бағышлаған табип-кардиолог. Баш ҡалабыҙҙың Совет, Ленин, Киров райондарын хеҙмәтләндергән Ленин районы «тиҙ ярҙам» подстанцияһының тәжрибәле, хөрмәтле ветераны ул.\n– Флариса Борисовна, «тиҙ ярҙам» хеҙмәтендә шулай оҙайлы эшләү өсөн табипҡа айырым сифаттарға эйә булырға кәрәкме?\n– Беҙҙең эштә иң тәүҙә түҙемлелек һәм эшеңде яратыу кәрәк. «Тиҙ ярҙам» машинаһы менән сменаға 7 – 14 тапҡыр йөрәк өйәнәге башланған пациент янына ашығабыҙ. Юлға сыҡҡанда башта бер генә уй: ҡотҡарып ҡалып булырмы? Иң үкенеслеһе – сирленең һинең ҡулыңда үлеүе, уны операция өҫтәленә алып барып өлгөрмәү. Бөгөн инфаркттың йәшәреүе күҙәтелә. Хатта 27 йәшлек егеттең шул сирҙән донъя ҡуйыуын нисек аңлатаһың? Әлбиттә, араларында наркомандар, эскеселәр бар. Уртаса 10 – 15 минут эсендә сирле янына барып етәбеҙ, уның ҡан баҫымын булдырып, иҫенә килтереп, ҡалабыҙҙың кардиология үҙәгенә дауаланырға илтеп тапшырабыҙ.\n– Смена буйы шундай көсөргәнешлекте нисек күтәрәһегеҙ?\n– Минеңсә, кешене үлемдән ҡотҡарыуҙан да ҙурыраҡ ҡыуаныс юҡ. Донълағы иң ҙур хазина – кеше ғүмере – һинең ҡулыңда. Ошоно тойоу табипҡа оло яуаплылыҡ, бөтмәҫ көс өҫтәй. Көнөң ниндәй көсөргәнешле үтһә лә, ҡотҡарылған ғүмерҙәрҙе барлап, сменаңды ҡәнәғәт күңел менән тамамлайһың. Үҙем менән бергә оҙаҡ йылдар бергә Ленин районы «тиҙ ярҙам» подстанцияһында эшләгән уңған коллегаларым Ольга Афанасьева, Михаил Сальников, Миләүшә Хөсәйенова, Дилара Самсова, Наилә Хәнәфиналар ҙа минең һөнәри, рухи яҡтан үҫеүемдә ҙур роль уйнаны. Өлгөлө хеҙмәттәре, үҙемә күрһәткән ихтирамдары өсөн ҙур рәхмәт уларға.\n– «Һаулыҡ» милли проектының эшегеҙгә йоғонтоһо бармы?\n– Был проект сиктәрендә Өфө ҡала «тиҙ ярҙам» хеҙмәтенең баш табибы Марат Миҙхәт улы Йыһаншин «тиҙ ярҙам» машиналарын заманса медицина ҡорамалдары менән йыһазландырыуға ҙур көс һалды. Яңы ҡорамалдар сирлегә машинала уҡ реанимация үткәрергә мөмкинлек бирә, тәүге ярҙам күрһәтеү сифатын арттыра, үлем осраҡтарын кәметә.\n– Яҙмыш һеҙҙе нисек Өфөгә илтте?\n– Салауат районы Икенсе Иҙелбай ауылында ете балалы ғаиләлә тыуғанмын. Әсәйем Мәхмүрә һатыусы, һауынсы булып эшләһә лә, республика, район матбуғатына яҙышып торҙо. «Башҡортостан ҡыҙын» тәүге һандарынан алдырҙы. Һуңғы йылдарҙағы төҫлө журналды ҡулына алыр ҙа: «Шунда минең ҡыҙымда ла яҙһаларсы», – тип хыяллана торғайны.\nАтайым «Һарғамыш» совхозында шофер булды. Гел «бишле»гә уҡыным, дүртенсе синыфты бөткәс, әсәйем Өфөлә һәләтле балалар өсөн мәктәп бар икән, тип, 1-се республика башҡорт гимназияһы-интернатына килтереп ҡалдырҙы. Тик «бишле»гә өлгәшкәнгә, күп балалы ғаиләнән дә булғас, имтихан да бирҙереп торманылар. Интернатта уҡығанда ла Почет таҡтаһынан төшмәнем. Өфө медицина институтына ла еңел индем. Ниңә гел анһат ҡына һорауҙар бирәләр икән, тип аптыраным. Дауалау факультетын тамамлап, 13-сө дауаханала интернатура үткәндән һуң, 1980 йылда ашығыс медицина ярҙамы станцияһында эшләй башланым.\n– Тәүге эш көндәрегеҙҙе хәтерләйһегеҙме?\n– Башта ныҡ ауыр булды. Кемгә генә барып инмәйһең, ниндәй генә хәлде күрмәйһең: юл фәжиғәһеме ул, үлтереш-сәнсеш булған урынмы... Ҡаҡшамаҫҡа, үҙ–үҙеңде ҡулға алырға тырышаһың. Шулай әкренләп күнегәһең.\nҺәр саҡта ла смена ярым эшләнем. Улым Азат менән ҡыҙым Аделита: «Әсәй, өҫтәмә эшләмә, беҙҙең менән оҙағыраҡ бул, һинән бер нәмә лә һатып алырға һорамабыҙ», – тиерҙәр ине. Хәҙер үкендерә. Уларға тейешенсә иғтибар бүлә алмаһам да, йөҙгә ҡыҙыллыҡ килтермәнеләр. Улым – Силәбе физкультура академияһының Өфө филиалын, ҡыҙым Өфө медицина университетын тамамланы.\n– Ялдарығыҙҙы нисек үткәрәһегеҙ?\n– Буш ваҡыттарымда баҡсала булырға, гөлдәр, сәскәләр үҫтерергә, концерттарға, театрҙарға йөрөргә яратам. Туғандарым, әхирәттәрем күп. Психотерапевт кеүекһең, тип, улар йыш ҡына миңә мөрәжәғәт итә, ниндәйҙер кәңәш һорай. Яҡындарыма ла ярҙамым тейеүҙән оло ҡыуаныс табам. Балаларҙың иң өлкәне булараҡ (ә ағайым үлеп китте), һеңлеләрем Клараға, Кларисаға, ҡустыларым Динарис, Аданис, Рәйескә лә терәкмен.\n– Һеҙ бәхетлеме?\n– Ауыҙыма ғына ҡарап торған балаларым, минең ролде иң тәүҙә ҡатын-ҡыҙ, әсә булыуҙа күргән, өрмәгән ергә ултыртмаған интернатташым, курсташым менән ҡалған ғүмер юлдарында бергә атлау, яратҡан эшеңдә эшләү мине ысын мәғәнәһендә бәхетле итә.\n– Журнал уҡыусыларыбыҙға теләктәрегеҙ?\n– Шулай бер ашығыс ярҙам күрһәтергә яңғыҙ инәйгә барып индек. Хәлен һәйбәтләткәс, рәхмәттәрен уҡып, ул асылып китте. «Ғүмер ҡыҫҡа, һәр көндөң ҡәҙерен белеп йәшәгеҙ, минең хатаны ҡабатлап, кипкән ағастай ҡалмағыҙ. Кеше һүҙенән ҡурҡып, ғүмеремдә бер тапҡыр ҙа ир-атты яҡын ебәрмәнем, кейәүгә лә сыға, әсә, ҡатын да була алманым – ғүмеремде заяға уҙғарҙым», – тип күҙ йәштәренә төйөлдө ул.\nБер кемдең дә ғүмере заяға уҙмаһын. Бөтә гүзәл зат ҡатын-ҡыҙ, әсә, ир ҡатыны булыу бәхетен тойоп йәшәһен.\nФлорида ИҪӘНБАЕВА һөйләште\nМихаил ПОСТНОВ фотолары.


"Ватандаш"тың июнь һаны донъя күрҙе!\n17 Июня , 11:34\n"Ватандаш" журналының июнь һаны, ғәҙәттәгесә, йөкмәткеле һәм ҡыҙыҡлы материалдарға бай.\n"Йәмғиәт" бүлеге ҡаһарман осоусы Муса Гәрәевтың тыуыуына 100 тулыуға арналған мәҡәлә менән асыла. "Һүҙем, күҙем һәм үҙем" исемле тематик интервью геройы - йәмәғәт эшмәкәре, шағирә Гүзәл Ситдиҡова. Башҡортостан нефтенә 90 йыл тулыуға арналған мәҡәләлә Энгель Зәйнетдинов геолог Алексей Блохин хаҡында бәйән итә. "Мәғариф" рубрикаһында БР мәғариф отличнигы Марат Нисафутдинов хаҡында уҡырға мөмкин. Журналдың баш мөхәррире Рәшиҙә Мәһәҙиеваның юл яҙмалары - Берләшкән Ғәрәп Әмирлектәренә сәйәхәт тураһында.\n"Фән" бүлегендә билдәле ғалим, Башҡортостан Стратегик тикшеренеүҙәр институтының Сибай филиалы директоры Йәлил Һөйөндөков менән әңгәмә тәҡдим ителә. Ошонда уҡ Тарих, тел һәм әҙәбиәт институтына нигеҙ һалыныуға 100 йыл тулыу айҡанлы филология фәндәре докторҙары Гөлназ Йәғәфәрова, Гөлнур Хөсәйенова һәм филология фәндәре кандидаты Зиннур Сиразетдиновтың мәҡәләләре урын алған.\nӘҙәбиәткә арналған бүлектең "Әҙәбиәт һәм шөғөл" рубрикаһындағы мәҡәлә башҡорт драматургы, журналист Мөҙәрис Багаевты умартасы, балта оҫтаһы булараҡ аса. Билдәле әҙибәләр Рита Фәтҡуллинаның шиғри шәлкеме, Айһылыу Йәғәфәрованың "Аҙаштырған болан балаһы" романы, журналдың бүлек мөхәррире Нияз Алсынбаевтың "Ахырызаман көндәлеге" исемле сатирик хикәйәһе лә уҡыусылар күңеленә хуш килер. "Донъя халыҡтары әҙәбиәте" рубрикаһында ҡырғыҙ яҙыусыһы Солтан Раевтың "Потоп" романынан өҙөк.


Яңы хөкүмәттән яңырыу көтөп | ГТРК «Башкортостан» — Новости Уфы и РБ\nЯңы хөкүмәттән яңырыу көтөп\n05 ноября 2019 — 20:02 ГТРК «Башкортостан»\nОктябрь айының һуңғы аҙнаһы Башҡортостандың юғары даирәләрендә күптән өлгөрөп еткән төп һорауҙы асыҡланы. Радий Хәбиров Хөкүмәттең яңы составын иғлан итте. “Күстәнәс” һеҙ булманы әлбиттә, премьер-министр вәкәләттәрен Республика Башлығы үҙенлдә ҡалдырҙы. Ә беренсе урынбаҫарҙар хәҙер икәү. Ведомстволар составында ла үҙгәрештәр бар. Политологтарҙың быға ҡарата фекере төрлө.\nРеспублика Башлығы инаугурацияһы үтеү менән хөкүмәттә буласаҡ үҙгәрештәр хаҡында имеш-мимештәр тарала башлағайны, ғәҙәти күренеш. Иң сетерекле һорау шулай ҙа премьер-министр вазифаһы тирәләй ҡуйырҙы. Абруйын юғарыға сөйөп йөрөгән блогер, политолог һәм башҡа белгестәрҙең фаразы дөрөҫлөккә тап килмәй сыҡты. Хөкүмәт Радий Хәбиров ҡулы аҫтында ҡала. Ә бына премьерҙың беренсе урынбаҫарҙары икәү – Андрей Назаров һәм Илшат Тажетдинов.\nТөп урынға ҡоҙаланған Андрей Назаров милли проекттарҙы тормошҡа ашырыу һәм маҡсатлы программалар үтәлеше өсөн яуаплы.\nХөкүмәттең элекке составында ла яңыһында ла үҙ урынын һаҡлап ҡала алған Илшат Тажетдинов аппарат эшмәкәрлеген һәм уның эш һөҙөмтәһен көйләйәсәк.\nБынан тыш хөкүмәттә хәҙер 7 вице-премьер. Рәйеф Әбдрәхимов – төҙөлөш һәм транспорт өсөн яуаплы, Илшат Фәзрахманов бер юлы Ауыл хужалығы министры, ошо тармаҡ өсөн яуыаплы, Ленара Ивановала социаль сәйәсәт, министрлыҡ та уынң ҡулы аҫтында, Борис Беляев торлаҡ-коммуналь тармаҡ, экология һәм тарифтар өсөн яуап бирә. Улар үҙ урындарын һаҡлап ҡалды.\nЯңы кешеләрҙән Фәнүр Йәғәфәров, Ирек Сәғитов һәм Рөстәм Моратов. Һуңғыһы әйткәндәй, Иҡтисади үҫеш министрлығын да етәкләй. Тәү сиратта төбәктең инвестицион инфраструктураһын барлап, райондар менән бәйләнеште системаға һалырға ниәтләй.\nХөкүмәт составы ла бер аҙ үҙгәрҙе. Унда хәҙер 14 министрлыҡ, 11 дәүләт комитеты 4 идаралыҡ, 1 агентлыҡ һәм 1 дәүләт инспекцияһы. Эшҡыуарлыҡ һәм туризм дәүләт комитеты икегә бүленде. Был үҙгәреш эшҡыуарлыҡ өсөн дә туризм өсөн дә отошло тигән фекерҙә политологтар.\nҠалған үҙгәрештәр ведомстволарҙың атамаһында ғына сағыла, мәҫәлән Мәғариф министрлығына фән өҫтәлә, Иҡтисади үҫеш министрлығы вәкәләттәре менән бергә атамаһына инвестицияны ҡушып алды. Сәнәғәт һәм инновация министрлығы Сәнәғәт һәм энергетика министрлығы тип үҙгәртелде.\nРадий Хәбиров министрҙар кабинетының яңы составын “үҫеш хөкүмәте” тип атаны. Ҡайһы бер белгестәр хөкүмәт составындағы үҙгәрештәрҙе заман талабы тип билдәләй. Республиканың тормошондағы яңы сәйәси дәүер яңыса ҡараш талап итә.\nҺан яғынан ғына түгел составы яғынан да байтаҡ үҙгәреш кисергән хөкүмәт алдында бурыстар һәм маҡсаттар әүәлгесә. Тәү сиратта халыҡтың тормош сифатын яҡшыртыу һәм ошоға йүнәлтелгән Рәсәй Президентының Май указдарын, Республика Башлығының Сентябрь күрһәтмәләрен теүәл үтәү. Радий Хәбиров яңы кешеләргә тиҙ арала вәкәләттәре менән танышып эш башларға саҡырҙы.


Рөстәм Хәмитов менән Анатолий Чубайс ПЭТ-үҙәгенә нигеҙ ташы һалыу тантанаһында ҡатнашты // Йәмғиәт | новости башинформ.рф\nРөстәм Хәмитов менән Анатолий Чубайс ПЭТ-үҙәгенә нигеҙ ташы һалыу тантанаһында ҡатнашты\n17:58, 3 августа 2012 Йәмғиәт\nЙома, 3 августа, Өфөлә Позитрон-эмиссион томография, радиохирургия һәм фармацевтика препараттарын етештереү үҙәгенә нигеҙ ташы һалыу тантанаһы үтте. Сарала Башҡортостан Республикаһы Президенты Рөстәм Хәмитов һәм РОСНАНО идараһы рәйесе Анатолий Чубайс ҡатнашты.\nӨфөлә уникаль диагностика үҙәге Рәсәйҙә тәүгеләрҙән булып төҙөләсәк. Уны төҙөү РОСНАНО компанияһының позитрон-эмиссион һәм компьютер томографияһы үҙәктәре селтәрен булдырыу буйынса проектының бер этабы булып тора.\nӨфөләге үҙәктә йылына яман шештәрҙе дауалау буйынса кәм тигәндә 660 операция һәм 3 мең диагностик тикшеренеү үткәреү планлаштырыла.\nҮҙәктең производство блогында радиохимия лабораторияһы, шулай уҡ сифатҡа күҙәтеү лабораторияһы эшләйәсәк.\nБашҡортостандың баш онкологы Вадим Ручкин һүҙҙәренсә, әлеге ваҡытта изотоптар республикаға көн һайын төнгө рейс менән Мәскәүҙән килтерелә. Уларҙы алыҫтағы ҡалаларға поставкалау ҙур проблема булып тора. Өфөлә үҙәк асылғандан һуң, кәрәкле препараттар урында етештерелә башлаясаҡ.\n— Яңы үҙәк онкология сирҙәрен дауалау өсөн заманса ҡорамалдар менән йыһазландырыласаҡ, — тине республика Президенты Рөстәм Хәмитов. – Төбәктә ПЭТ-үҙәген булдырыу яман шештәрҙе дауалау йәһәтенән яңы киңлектәр асасаҡ. Анатолий Борисович Чубайсҡа Өфөлә үҙәк асыу идеяһын хуплағаны өсөн рәхмәтемде белдерәм. Әлеге ваҡытта республикала технологияны артабан үҫтереү тураһында һөйләшеүҙәр алып барыла: бындай үҙәктәр Салауат һәм Стәрлетамаҡ ҡалаларында булдырыласаҡ. Ул ваҡытта бындай дауаланыу мөмкинлектәренә бөтә республика халҡы йәлеп ителәсәк. Онкология сирҙәрен асыҡлау, диагностика үткәреү һәм дауалау буйынса ҙур программа алдағы ваҡытта тормошҡа ашырыласаҡ, тип ышанабыҙ. Башҡортостан медицинаһы яңы кимәлгә күтәреләсәк – бындай ҡорамалдарға эйә булған үҙәктәр Рәсәйҙә бик әҙ. Шуны ла билдәләп үтергә кәрәк, халыҡтың бөтә ҡатламдары ла бында дауалана аласаҡ – юғары технологиялы медицина ярҙамы күрһәтеү буйынса тарифтар республика бюджетынан түләнәсәк.\n— Беҙҙең өсөн нанотехнологиялар микроэлектроника йәки ҡояш энергетикаһы ғына түгел, — тине Анатолий Чубайс. – Беҙҙең эшмәкәрлектең төп йүнәлештәренең береһе – медицина һәм фармацевтика. Бөгөн беҙ старт биргән проект меңләгән кешегә заманса дауаланырға мөмкинлек бирәсәк.\nПроекттың дөйөм бюджеты, РОСНАНО компанияһынан ҡушып финанслау тәртибендә йәлеп ителгән 1,2 миллиард һум аҡсаны иҫәптә тотоп, 2,4 миллиард һум тәшкил итә. Өфө үҙәгенә инвестициялар күләме 959 миллион һум тәшкил итәсәк. Уникаль медицина үҙәген 2013 йылдың икенсе кварталында төҙөп бөтөү һәм унда йылына биш меңдән ашыу кешене хеҙмәтләндереү планлаштырыла.\nТеги: һаулыҡ һаҡлау,нанотехнологиялар


Саҙаҡа һорау килешәме?\nУрам, ер аҫты үткәүелдәрендә, мәсет алдарында ҡулдарын һоноп торған әбей-бабайҙар, сабый балаларҙы йыш күрергә тура килә. Саҙаҡа биреү мосолмандар өсөн фарыз ғәмәл һаналғас, мөмкин тиклем хәйер өләшергә тырышаһың. Кемдер ҡыуанып ҡабул итә, кемдер, киреһенсә, ҡәнәғәтһеҙлек күрһәтә, ә бөтөнләй өләшмәй китһәң, артыңдан насар һүҙҙәр яуҙырып ҡалыуҙары ла ихтимал. “Хәйер бирергә онотһалар, һорап алығыҙ” тигәнде ололарҙан ишеткәнем булһа ла, ҡайһы саҡта нәҡ шундай таптырыусыларға саҙаҡа бирһәң дә, күңел үҫеүен тоймайһың. Ә динебеҙ теләнселәргә яратҡандар хаҡында нимә ти икән?\nПәйғәмбәребеҙ Мөхәммәт (с.ғ.с.) бер хәҙисендә: “Бәндә теләнселек ишеген асһа, Аллаһы Тәғәлә уға фәҡирлек ишеген асыр”, – ти. Әҙәм балаһы еңел генә ризыҡ табыуға ынтылып, ялҡауланып, хәйерселекте үҙенә кәсеп итһә, Аллаһы Тәғәлә уны фәҡирлек элмәгенә һала икән. Ислам дине кешеләрҙе хәләл хеҙмәте менән көн күрергә саҡыра, ә теләнселек менән тормош итеүҙе ғәйепләй. Ҡөрьән Кәримдә лә: “Һоранып йөрөгән кеше йөҙөндә тиреһе һәм иттәре йолҡонған хәлдә Ҡиәмәт көнөндә терелтелер”, – тиелә.\nХәйер һораусыларҙың бөтәһен дә бер ҡалыпҡа һалырға ярамай, әлбиттә. Тәү сиратта кем ниндәй халәттә теләнселәнә икәнен асыҡларға тырышырға кәрәк. Әлбиттә, урамға хәйерселәнергә бер кем дә рәхәт тормоштан сыҡмай. Күбеһе, ысынлап та, икмәк алыр өсөн аҡса йыя, ә ҡайһы берәүҙәр быны шөғөлгә, хатта “бизнес”ҡа әйләндереп ебәрә. Мәҫәлән, ҡала урамдарында көн дә билдәле урында бер үк хәйерселәрҙе осратырға мөмкин. Ҡайһы саҡта тышҡы ҡиәфәте менән меҫкенде хәтерләткән ундай кешенең ысынлап та фәҡир икәне шик уята. Баҡтиһәң, “хужа кеше” һәр кемде үҙ нөктәһенә аҡса йыйырға сығара. Ошо рәүешле ул үҙенең көнитмешен яҡшырта. Ә динебеҙҙә теләнселәүҙе сауҙаға әйләндереп, һәр көн шулай аҡса эшләү, балаларҙы ла әлеге юлда тәрбиәләү ҙур хата, гонаһ һанала. Бынан тыш өс көн йәшәргә етерлек аҡсаһы булған кешегә саҙаҡа һорауҙы тыя. “Әгәр ҙә кеше үҙе байып ҡалыу өсөн һоранырға өйрәнеп алһа, Ҡиәмәт көнөндә үҙенә утлы күмер һорап алған булып сыға”, – тиелә бер хәҙистә.\nӘлбиттә, етеш тормош алып барған кеше үҙ ихтыяры менән теләнселәнеп йөрөмәй, был аҙымға сараһыҙлыҡтан баралыр. Шуға ла саҙаҡа биргән саҡта хәйерҙең бер ни ҡәҙәр өлөшө барыбер фәҡиргә етер тигән өмөт ҡала.\nШул уҡ ваҡытта үҙ-үҙен хәстәрләү мөмкинлеге булып та теләнселәүҙе һайлаған кешеләрҙең, бушҡа мал йыйып, ялҡаулыҡҡа өйрәнеүен дә әйтеп үтергә кәрәктер. Күптәрҙә эшләмәйсә лә йәшәп була тигән уй нығынып, артабанғы рухи үҫешенә аяҡ сала.\nЙома көндәрендә мәсет алдарында әбей-бабайҙарҙың ҡулдарын һуҙып, саҙаҡа һорап ултырыуы ғәҙәти күренешкә әйләнеп бара. Буш итмәгәндәрҙең хәйерҙәрен шунда уҡ доға ҡылып ҡабул итә улар. Ундайҙарҙың иманлы булыуҙары икеле. Сөнки Аллаһы Тәғәләгә ғибәҙәт ҡылған, намаҙ уҡыған мөьмин мосолмандар йома көндө йома намаҙын ҡалдырмай. Балаларҙың йәмәғәт транспорттарына инеп, доға уҡыуҙары ла шикле ғәмәл. Бөгөн хатта сихырсылар ҙа эштәрен “бисмилла” әйтеп атҡара. Күптәр динебеҙ менән ҡапланып, ошо рәүешле ышандырыу кеше психологияһына ныҡ тәьҫир итеүен аңлап мәжбүри эш итә.\nҠөрьән Кәримдә: “Ысын фәҡирҙе һеҙ танымаҫһығыҙ”, – тигән аят бар. Хәҡиҡәттә ысынлап та мохтаж кеше үҙенең фәҡирлеген күрһәтеп бармай. Уны эҙләп табырға кәрәк. Ә беҙ урамда хәйер һорашыусыларҙы осратһаҡ, тиҙ генә саҙаҡа биреп китергә ашығабыҙ. Ҡайһы берәүҙәр бөтөнләй аҡсаһын машина тәҙрәһе аша ғына һуҙа. Был дөрөҫ ғәмәл түгел. Ошо рәүешле беҙ үҙебеҙҙең дә ялҡау икәнебеҙҙе күрһәтәбеҙ.\nӘ яҡын-тирәбеҙҙә ысынлап ярҙамға мохтаж мөмкинлектәре сикләнгән күпме сирлеләр, дарыу алырға аҡсалары булмаған әбей-бабай һәм күп балалы ғаиләләр бар. Ә урам ең һыҙғанып эшләрлек һау-сәләмәт ирҙәр, балаларын күтәргән ҡатындар менән тулы. Үҙебеҙгә кейем алғанда магазиндар буйлап йөрөп, матур, килешлеһен һайлаған кеүек, хәйер, саҙаҡа биргәндә ысын фәҡирҙе эҙләү зарур. Ни өсөн һуң саҙаҡа бирергә теләгәндә мохтаж кешене тапмай, кем тейә шуға һонорға тейешбеҙ? Әгәр хәйерҙе тәғәйен кешегә бирһәк, уның сауабы ла күберәк булыр ине. Мәҫәлән, ҡайһы берәүҙәрҙең мохтаж бер ғаиләне табып, уға даими ярҙам итеп тороуҙары башҡаларға ла үрнәк булырлыҡ күркәм ғәҙәт.\nИслам динендә фәҡирҙәргә, меҫкендәргә ҡарата әйтелгән хәҙистәр, аяттар күп. Аллаһы Тәғәлә шундай аяттары менән беҙҙе тәрбиәләй. Ул: “Эй, мөьминдәр, саҙаҡаларығыҙҙы фәҡирҙәргә, мохтаждарға, бурыслыларға, йәтимдәргә, ауырыуҙарға бирегеҙ. Кешеләргә күрһәтер өсөн генә саҙаҡа-мал бирмәгеҙ. Аллаһҡа, Әхирәт көнөнә ышанмаған кафыр кеүек, хөсөтлөк менән кешене рәнйетеп хәйер бирмәгеҙ. Фәҡирҙәргә саҙаҡаларығыҙҙы асыҡ итеп бирһәгеҙ, яҡшы булыр. Ә йәшертен бирһәгеҙ, һеҙҙең өсөн тағы ла хәйерлерәк. Аллаһы Тәғәлә гонаһтарығыҙҙың бер өлөшөн ярлыҡар. Һеҙ нимә генә эшләһәгеҙ ҙә, Аллаһ барыһынан да хәбәрҙар”, – тиелә.\nПәйғәмбәребеҙ Мөхәммәт (с.ғ.с.) бер хәҙисендә: “Иң хәйерле саҙаҡа – бурыслы кешегә бирелгән саҙаҡа”, – ти. Икенсе бер хәҙисендә иһә: “Әгәр бер кеше үҙенең мосолман ҡәрҙәшенең мәсьәләһен сисергә ярҙам итһә, Аллаһы Тәғәлә уныҡын сисеү менән дә шөғөлләнер”, – тип белдерә. Быны бер-беребеҙгә терәк булғанда, Аллаһы Тәғәлә беҙҙе лә ярҙамынан айырмаҫ тип аңларға кәрәк. Шул сәбәпле элек ата-бабаларыбыҙ үҙ-ара ярҙамлашып тороу, өмәләргә йыйылып, иң мәшәҡәтле эштәрҙе бергәләп башҡарыу, өйҙәр күтәреү, туйҙар үткәреү кеүек игелекле эштәрҙе саҙаҡаға тиңләшерлек эштәрҙең иң сауаплыһы тип һанаған. Бындай игелекле ғәмәлдәр, ҡыҙғанысҡа ҡаршы, хәҙер онотолоп бара, эште ҡәрҙәш кеҫәһенә ҡарап башҡарыуҙар ғәҙәте инә башланы. Беҙгә бер-беребеҙгә зыян һалыуҙа уҙышмаҫҡа, ә ярҙам итеүҙә ярышырға өйрәнергә кәрәк.\nМохтаждарға ярҙам иткән, әйләнгән һайын хәйер-саҙаҡа биреп торғандарҙы Хоҙай фани донъяла уҡ йән тыныслығы һәм ҡәнәғәтлек тойғоһо менән бүләкләй. Бер телем икмәк йә йотом һыу биреү ҙә саҙаҡа, ул ҙурлығы-бәләкәйлеге менән үлсәнә торған дәүмәл түгел. “Ярҙам көткәндәргә ҡул һонған һайын Аллаһы Тәғәләнең һағышығыҙҙы һәм хәстәрҙәрегеҙҙе кәметеүен тойорһоғоҙ. Мәрхәмәтлелек – динебеҙ дауаханаһындағы иң шифалы саралыр”, – тиелә Әл-Ҡәрниҙең “Нисек бәхетле булырға?” тигән китабында. Ә Мөхәммәт пәйғәмбәребеҙ (с.ғ.с.) тағы ла бер хәҙисендә: «Мохтаждар файҙаһына зәҡәт биреү юлы менән мөлкәтегеҙҙе һаҡлағыҙ, ауырыуҙарығыҙҙы хәйер таратып дауалағыҙ, бәләләрегеҙҙе доға менән бороғоҙ», – тигән.\nАллаһы Тәғәлә хаҡына ҡылынған ниндәй ҙә булһа изге эш, ғәмәл кешенең иманлылығын иҫбатлаусы күрһәткес. Мөмкинлек булғанда, изгелектәр ҡылырға, яҡындарыбыҙҙың фатихаһын алырға, ризығыбыҙҙы күбәйтергә, хәйерле тормошҡа аяҡ баҫырға ашығайыҡ.\nБурыс ауҙарынан ҡотолдорор доға\nАллаһүммә иннии әғүҙү бикә минәл һәмми үәл хәзәни, үәл әджзи үәл кәсәли, үәл бухли, үәл джубни, үә-далаи-ддәйни үәл ғоләбәти-рриджәәл.\nЭй Аллаһ, ысынлап та, мин һиңә күңел тынысһыҙлығы һәм һағыштан, көсһөҙлөктән һәм моңһоҙлоҡтан, һаранлыҡтан һәм тар күңеллелектән, бурысҡа батыуҙан һәм кешеләрҙең рәнйетеүенән ҡасып һыйынам.


23 Сентябрь 2011, 16:16\nБөгөн беҙҙең опера һәм балет театрына барыуыбыҙҙы түҙемһеҙләнеп көтәбеҙ. Башҡортостан һәр ваҡыт үҙенең сәнғәт оҫталары менән дан тотоуын яҡшы беләбеҙ, һәм беҙҙең сәнғәт оҫталарының ҙур ғына өлөшө - Башҡортостан вәкилдәре. Улар бөгөн беҙҙә эшләй. Күптәре Башҡортостанда ла, бында ла эшләй. Күптәре бында күсеп килде. Башҡортостанда таланттар етерлек, Татарстанға ла ебәрәләр, бының өсөн ҙур рәхмәт.


Быйыл "Шифахана-2007" Бөтә Рәсәй форумы 15-18 майҙа Өфөлә үтәсәк. Унда илдең иң яҡшы санатор-курорт тармағы вәкилдәре йыйыласаҡ.\nТыуған яғыбыҙ шифалы минераль һыуҙары һәм батҡаҡтары, ҡымыҙ һәм башҡорт балының тылсымлы үҙенсәлектәре, уңайлы\nклиматы һәм хозур тәбиғәте менән элек-электән дан тота.\nБыл уникаль шарттар Башҡортостандың санатор-курорт комплексын уңышлы үҫтереүгә булышлыҡ иткән дә. Бөгөн беҙҙә 200-ҙән ашыу рекреацион учреждение иҫәпләнә. Уларҙан\nиң популярҙары, әлбиттә, - республикабыҙҙан ситтә лә киң билдәле "Янғантау", "Красноусол", "Ассы" һәм "Йоматау" курорттары.\nФорум 15 майҙа сәғәт 10-да Нефтселәр мәҙәниәт һарайында\nасыласаҡконецформыначалоформы. Ҙур күргәҙмә әҙерләнә, экспо зициялар әҙер ҙә инде.\nҺаулыҡ индустрияһын камиллаштырыуға бөгөн етди иғтибар бирелә. Стратегик мөһим бурыстарҙың береһе булып демографик проблема тора. Уны хәл итеүгә Рәсәйҙең киләсәге\nбәйле. Шуға күрә лә быйылғы Башҡортостан форумы "Ҡатын- ҡыҙҙар һаулығы - Рәсәй именлеге нигеҙе" девизы аҫтында үтәсәк.\n"Шифахана-2007" сиктәрендә үтәсәк халыҡ-ара конгрестың\nғилми программаһы ла ҡатын-ҡыҙҙар һаулығының актуаль проблемаларына арнала.\nФорум медицинаның төрлө тармаҡтары, санатор-курорт һәм сәләмәтләндереү учреждениелары, медпрепараттар һәм ҡорамалдар етештереүсе алдынғы фирмалар вәкилдәренең профессиональ аралашыуы өсөн киң мөмкинлектәр аса. Илебеҙ халҡының сәләмәтлеген һаҡлау һәм нығытыу бурыстарын тик шулай ғына һәр яҡлап хәл итергә мөмкин.\nФорумда яңылыҡтар ҙа байтаҡ буласаҡ. Беренсенән, форумды иң яҡшы ойоштороусыға йәки унда ҡатнашыусыға Башҡортостан башлығы Мортаза Рәхимовтың махсус призы - Президент кубогы тапшырыласаҡ. Икенсе яңылыҡ - "Янғантау" һәм "Красноусол" шифаханаларында күсмә ултырыш. Әлегә тиклем "Шифахана"ла ҡатнашыусылар, санаторий тураһында һөйләү һәм слайдтар күрһәтеү менән сикләнеп, тәбиғәткә сыҡмай торғайны. Урынға барып, коллегаларынан үҙ күҙҙәре менән күреп өйрәнеү күпкә отошлораҡ буласаҡ.\nТағы ла бер ҡыҙыҡлы тәҡдим - конкурстарҙы концерт номерҙары менән оҙатыу. Бынан тыш, форумда ҡатнашыусыларҙы 16 майҙа Нефтселәр мәҙәниәт һарайында тағы бер ҙур концерт көтә. Концертта Башҡортостандың иң яҡшы вокаль-инструменталь һәм бейеү коллективтары ҡатнашасаҡ.\nӘ Өфө аэропортында һәм тимер юл вокзалында форум делегаттарын ҡурайсылар менән башҡорт һәм урыҫ милли кейемдәрендәге ҡыҙҙар ҡаршы аласаҡ. БР һаулыҡ һаҡлау министры Андрей Евсюков әйтеүенсә, форумда ҡатнашыусылар\nөсөн ҡунаҡханаларҙа һәм санаторийҙарҙа 500-ҙән ашыу урын\nәҙерләнгән дә инде.


"Газпром" – иң ышаныслы партнерҙарыбыҙҙың береһе"\n18 Апрель 2021, 13:33\nБашҡортостан Башлығы Радий Хәбиров «Газпром» йәмғиәте идараһы рәйесе Олег Аксютин менән осрашты.\nИке яҡ компанияның республика менән үҙ-ара эш итеүен нығытыуҙы, шулай уҡ «Газпром» объекттарында Өфө моторҙар эшләү производство берекмәһендә етештерелгән АЛ-31СТ двигателен ҡулланыуҙы киңәйтеү мөмкинлектәрен тикшерҙе.\n«Газпром» – иң ышаныслы партнерҙарыбыҙҙың береһе. Беҙ 2021-2025 йылдарҙа республикала газ менән тәьмин итеүҙе һәм газ үткәреүҙе үҫтереү программаһына ҡул ҡуйҙыҡ. Компания менән газ-мотор яғыулығы, нефть-газ химияһы өлкәһендә бик күп мөһим проекттарҙы тормошҡа ашырабыҙ», — тине Радий Хәбиров.\nБөгөн Өфөлә Берләшкән двигателдәр эшләү корпорацияһында эшләнгән газтурбиналы двигателдәр менән тәьмин итеү һәм уларҙы ремонтлау производство программаһын ғәмәлгә ашырыуҙа үҙ-ара килешеп эш итеү буйынса «Газпром» менән Ростехтың берлектәге ултырышы үткәрелә, тип билдәләне Башҡортостан Башлығы.\n«Был көндө Башҡортостанда беҙҙең ҡатнашлыҡта «Газпром» менән Ростехтың осрашыуы була. АЛ-31СТ газтурбиналы двигателдәрҙең ышаныслылығын арттырыу эше ике корпорацияны берләштерҙе. Хәҙер беҙ етештереү күләме һәм мөмкинлектәр буйынса һәйбәт траекторияға сығабыҙ. Был ваҡиғаға бик шатбыҙ һәм үҙ-ара эш итеүҙә әүҙем ҡатнашырға әҙербеҙ. Рәсәй Хөкүмәте рәйесе урынбаҫары Юрий Борисов менән осрашыуҙа газтурбиналы приводтар сығарыу өсөн яңы етештереү-технология майҙансығын булдырыу хаҡында һөйләштем», — тип билдәләне республика етәксеһе Радий Хәбиров.\nОсрашыу һуңында Радий Хәбиров Олег Аксютинды Башҡортостан үҫешенә өлөш индергән өсөн Салауат Юлаев ордены менән бүләкләне.


Ризат менән Рәзифә\n30 Ноябрь 2018, 04:32\nБөрйәндә йәшәүсе Гөлсирә инәйемдең игеҙәк балалары Рәзифә менән Ризат Малабаевтар тураһында һөйләргә теләйем...\nБөрйән районы – хозур тәбиғәте менән барыһын да таң ҡалдырған данлы, матур төбәк. Әсәйемдең тыуған яғына йышыраҡ барырға тырышабыҙ, сөнки унда беҙҙе һағынып көтөп тороусы өләсәйем менән олатайым һәм башҡа бик күп туғандарыбыҙ бар. Әсәйемдең бер туған ике апаһының игеҙәк балалары бар. Бер инәйем – Иҫке Монасипта, икенсеһе Яңы Усман ауылында йәшәй.\nЯңы Усманда йәшәүсе Гөлсирә инәйемдең игеҙәк балалары Рәзифә апайым менән Ризат ағайым Малабаевтар тураһында һөйләргә теләйем. Улар 1991 йылдың 3 июнендә донъяға килә. Малай алданыраҡ тыуғас, апайым уға ағай тип өндәшә. Бер-береһенә оҡшамаһалар ҙа, үҙ-ара дуҫ, татыуҙар. Икеһе лә шаян, шуҡ булып, гел бергә уйнап үҫә. Саҡ ҡына айырылып торһалар, бер-береһен тиҙ һағыналар. Ризат ағайым хеҙмәткә киткәс, Рәзифә апайым түҙем.һеҙлек менән көтөп ала. “Кәйефһеҙ саҡтарҙа ла, күңелле мәлдәрҙә лә бер үк тойғолар кисерәбеҙ”, – ти улар.\n“Игеҙәк булыуы ҡыйын түгелме?” – тип һорағас, апайым тыныс ҡына итеп:\n“Юҡ, киреһенсә, яҡшы. Ағайым мине һәр ваҡыт ҡурсалап, яҡлап ҡына йөрөтә, мин уның иң яҡын дуҫы ла, серҙәше лә”, – тине.\nАпайым, тормошҡа сығып, бер ҡыҙ үҫтерһә, ағайым әлегә үҙенең икенсе яртыһын осратмаған.Тиҙҙән ул да үҙ бәхетен табыр, тигән өмөттә ҡалам.\nУчалы районының Бәләкәй Ҡаҙаҡҡол ауылы.


Республикала быйыл йәй 94 ҡаланан ситтәге лагерь эшләйәсәк // Йәмғиәт | новости башинформ.рф\nРеспубликала быйыл йәй 94 ҡаланан ситтәге лагерь эшләйәсәк\n15:38, 8 июня 2010 Йәмғиәт\nОйошҡан ялдың иң талап ителгән һәм популяр формаларының береһе булып элеккесә балалар сәләмәтләндереү үҙәктәре тора.\nБашҡортостанда быйыл йәй 94 ҡаланан ситтәге лагерь эшләйәсәк. Бөгөн уларҙың 37-һе асыҡ, һәм унда республиканың бөтә мөйөштәренән биш меңдән ашыу бала ял итә. Ҡалған 57-һе был ай аҙағында асыласаҡ.\nБР Мәғариф министрлығынан хәбәр итеүҙәренсә, бөгөн алты йәштән 16 йәшкә тиклемге 103 мең самаһы малай һәм ҡыҙ ял итеү, сәләмәтләндереү һәм мәшғүллектең бөтә формалары менән солғап алынған. Йәйге каникулдар осоронда бөтәһе 401 мең баланы ял иттерергә планлаштырыла.


Яңы уҡыу йылына баш ҡалала 95 мәғариф учреждениеһы ремонтланасаҡ // Йәмғиәт | новости башинформ.рф\nЯңы уҡыу йылына баш ҡалала 95 мәғариф учреждениеһы ремонтланасаҡ\n14:53, 2 июля 2015 Йәмғиәт\nЯңы уҡыу йылына баш ҡалала 95 мәғариф учреждениеһы ремонтланасаҡ Фото: Олег Яровиков\nӨФӨ, 2015 йыл, 2 июль. /«Башинформ» мәғлүмәт агентлығы, Эльмира Сабирова/.\nЯңы уҡыу йылына әҙерлек барышында Өфөлә 95 мәғариф учреждениеһы: 48 балалар баҡсаһы, 43 мәктәп, дүрт өҫтәмә белем биреү ойошмаһы ремонтланасаҡ.\nБөтә мәғариф учреждениеларында янғын хәүефһеҙлеге талаптарына, эргә-тирәләге биләмәләрҙе төҙөкләндереүгә һәм йылытыу миҙгеленә әҙерлеккә айырыуса ҙур иғтибар бүленә.\nБалалар баҡсаларын капиталь ремонтлау июлдең икенсе яртыһында башлана, ҡайһы берҙәрендә августа ла барасаҡ. Был ваҡытта балалар баҡсаларында кескәйҙәр аҙыраҡ, сөнки күп кенә ата-әсәләр үҙҙәре йәйге ялда.\nСанитар нормаларға ярашлы, ремонт эштәре барышында балалар баҡсалары ваҡытлыса ябыла. Ата-әсәләрҙе был хаҡта ике аҙна, бер ай алдан иҫкәртәләр. Мәктәпкәсә белем биреү учреждениелары етәкселәре ремонт ваҡытында сабыйҙарҙы башҡа балалар баҡсаларына урынлаштырыу кәрәклеге тураһында һорау алыу үткәрә. Ошо мәғлүмәттәргә нигеҙләнеп, кескәйҙәр яҡындағы балалар баҡсаларына йөрөй. Ремонт эштәренең графигы яҡындағы балалар баҡсалары бер үк ваҡытта ябылмауын иҫәпкә алып төҙөлә, тип аңлатма бирҙеләр Өфө хакимиәтенең матбуғат хеҙмәтендә.\nТеги: мәғариф учреждениелары,яңы уҡыу йылы,ремонт эштәре


Әбйәлилдәр ал бирмәне, «Йәшлек»кә дәррәү яҙылды » Архив газеты "Йәшлек"\nӘҙер көйгә түләп бейегән билет хаҡы ҡайҙа китә?\nӘбйәлилдәр ал бирмәне, «Йәшлек»кә дәррәү яҙылды Яңылыҡтар, Конкурстар\n2010 йылға гәзит-журналдарға яҙылыу кампанияһы барышында «Йәшлек» гәзите «Бөтә синыф менән – «Йәшлек»кә!» , «Бөтә мәктәп менән – «Йәшлек»кә!», «Бөтә коллектив менән – «Йәшлек»кә!» конкурстары иғлан иткәйне. Күп кенә мәктәптәрҙән хат алдыҡ. Төрлө мәктәптәрҙә гәзиттең һәр һанын уҡып барыусы тоғро дуҫтарыбыҙ булыуына бик шатбыҙ. Конкурсҡа күптән йомғаҡ яһалды, бөгөн иһә уның һөҙөмтәләре һәм редакцияға килгән хаттар менән һеҙҙе лә таныштырып үтмәксебеҙ.\nБИГЕРӘК тә Әбйәлил районы мәктәптәре беҙҙе ҡыуандырҙы. Бер түгел, дүрт мәктәптән хат алдыҡ. Бына дәррәү тиһәң дә, дәррәү әбйәлилдәр!\nИң тәүгеләрҙән булып гәзитебеҙгә яҙылған Әбйәлил районының Ҡаҙмаш урта мәктәбенең 11-се синыф уҡыусылары «Бөтә синыф менән – «Йәшлек»кә!» һәм 45 кешенән торған мәктәп коллективы «Бөтә коллектив менән – «Йәшлек»кә!» конкурсында еңеүсе тип билдәләнде.\n«Мәктәптә үткән төрлө сараларҙың спорт ярыштарының барыһында ла ихлас ҡатнашабыҙ. Әлбиттә, беренселекте бер кемгә лә бирмәйбеҙ һәм бирмәйәсәкбеҙ ҙә. Беҙҙең девиз: «Берәү – бөтәһе өсөн, бөтәһе – берәү өсөн!» Шуға күрә уҡыуҙа ла, тормошта ла бер-беребеҙгә ярҙам итеп, дуҫ-татыу йәшәйбеҙ», – тип яҙа уҡыусылар. «Йәшлек» гәзитенең һәр һанын көтөп алабыҙ, бигерәк тә «Был донъяла ниҙәр бар?» рубрикаһы, «Ғәжәйеп әд-донъя», «Моңдонъя» махсус биттәре, Илдар Ғәбитовтың сканвордтары оҡшай», – ти улар.\n«Тәҙрәмдә сәскә ата\nАҡ сәскәле гөлдәрем,\n«Йәшлек» аша белеп торам\nБөтә донъя хәлдәрен.\nАлдарым алдар ата,\nГөлдәрем гөлдәр ата,\nҺыҙылып таңдар ата.\nУлай итергә кәрәк,\nБылай итергә кәрәк,\nКүпләп яҙылыр кәрәк.\nАҡ ҡына бейәләй,\nКүк кенә бейәләй,\nТәҙрә аша ем һиптем,\nБеҙҙе дәртләндереп торған\n«Йәшлег»ебеҙ йәшәһен!» –\nтип 11-се синыф уҡыусылары Айгүзәл менән Йәнгүзәл Абдуллиналар таҡмаҡ та яҙып ебәргән.\nМәктәп хеҙмәткәрҙәрен тотош коллектив менән гәзитебеҙгә яҙылыуҙы ойоштороусы математика уҡытыусыһы Зифа Алламорат ҡыҙы Билаловаға айырым рәхмәт һүҙҙәребеҙҙе еткерәбеҙ.\n«Беҙ «Йәшлек»кә йыл да яҙылабыҙ, уҡыйбыҙ, дәрестәрҙә ҡулланабыҙ, әңгәмәләр үткәрәбеҙ. Гәзит йөкмәткеһе яғынан да, биҙәлеше буйынса ла бик оҡшай, – тип яҙа ул. – Шунда уҡ йәштәр, үҫмерҙәр өсөн «Бәхәс ҡорам», «Үҙ хоҡуҡтарыңды бел» кеүек уларҙы ҡыҙыҡһындырған һорауҙарға яуаптарҙан торған рубрикалар булдырылһын ине. Рәсми материалдарҙы әҙерәк күрге килә. Быйылғы йыл – Уҡытыусылар йылы. Ошо уңайҙан грант алған уҡытыусыларҙы, грант алған мәктәптәрҙе күберәк яҡтыртһағыҙ ине», – тип, теләктәрен дә әйтеп үтә. Һеҙҙең тәҡдимдәрегеҙгә мотлаҡ ҡолаҡ һалырбыҙ.\nҒафури районының Сәйетбаба мәктәбенең 10-сы синыф уҡыусылары хаҡлы рәүештә икенсе урынды яуланы. Афарин! Һай өлгөрҙәр ҙә инде. 10-сы синыфта бөтәһе 24 уҡыусы белем ала икән: 12 ҡыҙ, 12 егет. «Мәктәбебеҙҙә «Ж. Кейекбаев уҡыуҙары» I ғилми-ғәмәли конференцияһы үткәрелде. М. Кәримдең тыуыуына 90 йыл тулыуға арналған әҙәби-музыкаль кисә, «Оҙон-оҙаҡ бала саҡ» повесы буйынса китап уҡыусылар конференцияһы ла бик йәнле үтте. Мәктәп, район, республика күләмендә үткәрелгән сараларҙа ла әүҙем ҡатнашабыҙ. Физика, математика, рус әҙәбиәте, инглиз теле, хеҙмәт, биология фәндәренән район олимпиадаһында яҡшы һөҙөмтәләргә өлгәштек.\nСиныфыбыҙ спорт буйынса ла һынатмай. Волейбол, баскетбол, көрәш ярыштарында егеттәребеҙ призлы урындар яулай. Быларҙың барыһының нигеҙендә синыф етәксебеҙ, Башҡортостандың атҡаҙанған уҡытыусыһы Фәнүзә Хөрмәт ҡыҙы Заһиҙуллинаның тырышлығы ята», – тип яҙа беҙгә унынсылар. Гәзитебеҙгә иң тәүгеләрҙән булып яҙылып, улар тағы бер тапҡыр үҙҙәренең берҙәмлеген һәм уңғанлығын күрһәтте. Афарин!\nИкенсе урынға шулай уҡ Байым урта мәктәбенең 10-сы «А» һәм «Б» синыфтары уҡыусылары лайыҡ булды. Редакцияға килгән хаттан күренеүенсә, был синыфтарҙа «дүрт» һәм «бишле»гә өлгәшкән, спорт һөйгән, мәктәп, район олимпиадаларында, конкурстарында, йәмәғәт эштәрендә әүҙем ҡатнашҡан уҡыусылар уҡый. Мәҫәлән, Ләйсән Нафиҡова, Айгөл Ғатауллина, Гүзәлиә Хәлилова 9-сы синыфты тик «бишле»гә генә тамамлаған. Денис Зәйтүнов өлгөлө тәртибе, республика спорт ярыштарындағы уңыштары өсөн «Орленок» Бөтә Рәсәй пионерҙар лагерына путевка менән бүләкләнгән. Айгөл Ғатауллина, Юлиә Заһретдинова, Гөлназ Әлимғужиналарҙың уҡыусыларҙың район олимпиадаларында, конкурстарҙа өлгәшкән уңыштары бихисап. Илзиә Йәнһарина менән Айгөл Йомағолованың шиғырҙары «Аманат» журналында, «Осҡон» гәзитендә донъя күреп тора. «Йәшлек» гәзитенә бергәләп яҙылыуҙары ике синыфтың үҙ-ара ла дуҫ һәм татыу булыуын күрһәтә.\nКонкурс Әбйәлил районының Яңы Балапан мәктәбенән дә тоғро дуҫтарыбыҙҙы табырға ярҙам итте. Мәктәптең 10-сы һәм 11-се синыф уҡыусыларына ҡушылып, уҡытыусылар һәм дә мәктәп хеҙмәткәрҙәре киләһе ярты йыллыҡҡа «Йәшлек» гәзитенә яҙылған. Барлығы 59 кеше гәзитебеҙҙе алдырып уҡыясаҡ.\n«Йәшлек» гәзите – элек-электән тоғро дуҫыбыҙ, кәңәшсебеҙ, ауыр саҡтарҙа таянысыбыҙ. Уның һәр рубрикаһын, конкурсын ҡыҙыҡһынып күҙәтеп барабыҙ. 2004 йылда беҙ, ошо конкурста ҡатнашып, коллектив менән беренсе урынды, ә 11-се синыфтар икенсе урынды яулағайныҡ. Әле лә бәхетебеҙҙе һынап ҡарарға булдыҡ.\nЯратҡан гәзитебеҙҙән йәшлек көсө, йәшлек сослоғо, шаянлығы бөркөлөп тора. Киләсәктә лә «Йәшлек», уҡыусыларын ҡыуандырып, ауыр саҡта таяныс булып, Башҡортостандың күп милләтле халҡы мәнфәғәтенә хеҙмәт итһен», – тип яҙа Әбйәлил районының Яңы Балапан урта мәктәбенән 10-сы һәм 11-се синыф уҡыусылары.\nУчалы районының Комсомольск урта мәктәбенең 11-се синыф уҡыусылары үҙҙәренең бөтә синыф менән «Йәшлек»кә яҙылыу сәбәбен былай тип аңлата: «Дәрес һайын башҡорт теле һәм әҙәбиәте уҡытыусыһы Зөлфиә Фазылова «Йәшлек»тән ҡыҙыҡлы мәғлүмәттәр һөйләп күҙҙе ҡыҙҙыра, икенсенән, үҙ аллы фекер йөрөтөүсе, ҡыйыу һәм аҡыллы, телен, илен яратҡан башҡорт егет-ҡыҙҙары булып үҫеү өсөн «Йәшлек»һеҙ йәшәү мөмкин түгелдер, өсөнсөнән, гәзиттә баҫылған материалдар буйынса бергәләп фекер алышыу ҡыҙығыраҡ та, дүртенсенән, Өфө ҡалаһына күмәкләп сәйәхәткә барыу теләге лә көслө беҙҙә».\nШулай итеп, Әбйәлил районының Яңы Балапан, Буранғол, Учалы районының Комсомольск мәктәптәренең 10-сы һәм 11-се синыф уҡыусылары «Бөтә синыф менән – «Йәшлек»кә!» конкурсында өсөнсө урынды бүлеште.\n«Бөтә коллектив менән – «Йәшлек»кә!» конкурсында иһә икенсе урынға –Яңы Балапан мәктәбе коллективы, өсөнсө урынға Буранғол урта мәктәбе коллективы лайыҡ булды.\nЕңеүселәребеҙҙең барыһын да ихлас күңелдән ҡотлайбыҙ һәм үҙҙәре хаҡында шундай йөкмәткеле хаттар яҙып ебәргәндәре өсөн рәхмәт белдерәбеҙ. Ә вәғәҙә ителгән бүләктәр тиҙ арала үҙ хужаларына барып етер.\nавторы: admin | 6 марта 2010 | | Фекерҙәр (0)\nБөтә синыф менән, бөтә мәктәп мен ...\n«БЫЛ БАҪМАЛА БӨТӘҺЕ ЛӘ БАР!»\nМәктәп йөҙө – туғыҙынсылар\nУлар «Йәшлек» менән йәнәш атлай\nРәхмәт һеҙгә, тоғро дуҫтарыбы


«Ҡурай» ¬дуҫ¬та¬рын йыя\nБыйыл «Ҡурай» каналы үҙенең биш йыллыҡ юбилейын билдәләй. Ошо уңайҙан бөгөн Хөсәйен Әхмә¬тов исемендәге Башҡорт дәүләт филармо¬нияһында шоу-программа үтә.\nБашҡорт сәнғәтенә ғашиҡтар, төрки донъя мәҙәниәте менән ҡыҙыҡһыныусылар өсөн йәнле аралашыу онотолмаҫлыҡ кисе¬¬рештәр, рухи байрам бүләк итәсәк. 2013 йылдан алып «Ҡурай» - «Тюрквижн» конкурсының Башҡорт¬ос¬тандағы рәсми партнеры булып иҫәпләнә. Канал хеҙмәткәрҙәре был сара¬ға йырсылар һайлап ебәрә. Һуңғы сара Төркиәнең Иҫкешәһәр ҡала¬һында ойошторолһа, быйыл ул Ҡазанда үтә. Бөгөнгө шоу-программала мәртәбәле конкурста Башҡортостан данын яҡлаясаҡ йырсы билдәләнә.


Еҙем ҡыҙы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Еҙем ҡыҙы\nЕҙем ҡыҙы 08.03.2019 // Йәмғиәт\nТыныс йәшәү хас түгел.\nСентябрь айы булыуға ҡарамаҫтан, Еҙем йылғаһы буйында бер төркөм уҡыусылар сафҡа теҙелгән. ГТО нормаһын тапшыра улар. Бына физкультура уҡытыусыһының “Марш!” тигән командаһы яңғырай. Шуны ғына көткән балалар кемуҙарҙан һыуға сума ла бирге яҡ ярға йөҙә башлай. Араларынан Зөләйха исемлеһе, хатта малайҙар менән бергә ярышып, тәғәйен урынға тәүгеләрҙән килеп етә. “Вәт, исмаһам, Еҙем ҡыҙы!” – тип уҡытыусыһы Мөхәмәт Камил улы Урманшиндың дәртләндергәнен бөгөнгөләй хәтерләй М. Аҡмулла исемендәге БДПУ доценты, филология фәндәре кандидаты Зөләйха Хәбибуллина.\n“Атай, әсәй ҡәҙерлеләрем”\nЙәмле Еҙем йылғаһы буйында урынлашҡан Имәндәш ауылында (Ғафури районы) үтә буласаҡ ғалимәнең бала сағы. “Тормошомда тыуған ауылым, бала саҡ иле, уның бик күптәрҙе үҙенә тартып торған гүзәл тәбиғәте һәр ваҡыт хәтерҙең иң-иң ҡәҙерле урынында һаҡлана. Уйҙарҙа ғына түгел, төштәрҙә лә уның урамдарын гиҙәм, тауҙарға сәйәхәт ҡылам, тыуған йортомда үҙ мәшәҡәттәрем менән булам. Бер кем ҡамасауламай. Тап ошондай төштәрҙән һуң күңел күтәренкелеге тояһың, үҙ-үҙеңә ышаныс тойғоһо барлыҡҡа килә, эшкә дәртең арта”, – ти Зөләйха Әхмәт ҡыҙы үҙенең тыуған яғы, ауылы тураһында.\nИшле ғаиләлә иң кесе бала булараҡ иркәләнеп кенә үҫә Зөләйха. Атаһы Әхмәт ағай Еҙем лесничествоһында урмансы булып эшләй, инәһе Сәбилә апай сөгөлдөр баҫыуында тир түгә. “Атайым менән инәйемдең бала тәрбиәләүҙәге алымдары хәҙерге педагогика фәнендә яҙылғандарҙан бер ҙә ҡалышмаған икән, – тип дауам итә Зөләйха Әхмәт ҡыҙы. – Апайымдар менән йорт тирәһендәге мәшәҡәттәрҙе бүлешеп башҡарабыҙ. Миңә бигерәк тә йорт-ҡура тирәһендәге һыу ташыу, йәйгеһен баҡсала ярҙамлашыу кеүек эштәр оҡшай торғайны”.\nҮҙе бәләкәйҙән етем ҡалып, өләсәй тәрбиәһендә үҫеп, мохтажлыҡты күп кисергән Әхмәт ағай балаларының яҡты киләсәге тураһында айырыуса хәстәрлек күрә, уҡыуҙары менән ҡыҙыҡһына, йыш ҡына мәктәпкә барып, дәрестәренә инеп ултыра. Ата-әсәләр комитеты рәйесе булараҡ, мәктәп йыйылыштарында әүҙем ҡатнаша. Бала сағы ауыр һуғыш йылдарына тура килеп, ете класс белеме менән сикләнергә тура килһә лә, урта мәктәптә үтелгән фәндәрҙең бөтәһен дә берҙәй яҡшы белә, дәрескә әҙерләнгәндә балаларына ярҙам итә, уларҙың уҡыуҙағы уңыштарын күреп ихлас шатлана.\nӘхмәт ағай үтә лә тырыш, йүнсел, ғәҙел, бала йәнле кеше була. Ауыл магазиндарында дефицит иҫәпләнгән кейем-һалымды Өфөнөң үҙенә барып алыр булған, шул рәүешле балаларына “кеше кеймәгән матур кейемдәр” кейҙереп үҫтерергә ынтыла, төрлө уйынсыҡтар алып ҡайта. Йәш сағында ауылдың мәҙәни тормошонда әүҙем ҡатнашҡан: ҡурайҙа уйнаған, халыҡ йырҙарын оҫта башҡарған, үҙешмәкәр театрға йөрөгән, спектаклдәрҙә ҡатнашҡан. Был турала арҙаҡлы ауылдашыбыҙ, тарих фәндәре докторы, профессор Нияз Абдулхаҡ улы Мәжитов йыш ҡына: “Һинең атайың – минең дуҫым Әхмәт – ауылда берҙән-бер ҡурайсы булды. Киске уйындарҙа өҙҙөрөп ҡурай тарта торғайны”, – тип хәтерләй ине.\nИнәһе Сәбилә Исмәғил ҡыҙы ихлас, ҡул эштәренә оҫта, егәрле, бөтмөр кеше була. Үҙенең балаларына ғына түгел, ауылдаштарына ла заказ буйынса матур-матур күлдәктәр, итәктәр тегә, хатта мейесен дә үҙе сығара. “Инә ҡулы им” тигәндәй, халыҡ медицинаһы буйынса быуын ултыртыу, ҡот ҡойоу, ҡолаҡ тиштереү, мейе ҡаҡтырыуға ла ҡулы килешә уның. Бынан тыш, уңған әсәнең өйөндә һәм баҡсаһында төрлө гөл-сәскәләр үҫә, емеш-еләге ишелеп уңа, өҫтәленән аш-һыуы өҙөлмәй.\n“Ярышып китап уҡыныҡ”\n– Бәләкәйҙән хәреф танырға, яҙырға өйрәндем, мәктәпкә төшкәнгә тиклем үк апайҙарымдың китаптарын уҡый торғайным, шиғырҙарын да ятланым. Китапханаға үҙаллы йөрөй башлағас, апайҙарым менән ярыша инек. Беҙҙең өйҙә ниндәйҙер бер уҡыу культы була торғайны, – тип хәтерләй Зөләйха Әхмәт ҡыҙы үҙенең бала сағын. – Мәктәп, ауыл китапханаларының иң әүҙем уҡыусылары ла беҙ булдыҡ. Буш ваҡыттарҙа һәр кем китап, гәзит-журнал ҡарай. “Башҡортостан пионеры”, “Ленинсы”, “Совет Башҡортостаны”, “Йондоҙ”, республика һәм район гәзиттәре, “Пионер”, “Ағиҙел” журналдарынан тыш, үҙәк баҫмаларҙан да бер-ике гәзит килә ине.\nИмәндәш урта мәктәбендә белем алған йылдарын һағынып иҫкә ала Зөләйха Әхмәт ҡыҙы. Пионер, комсомол ойошмаларының гөрләп торған сағы. “Бишле” билдәләренә генә уҡыған Зөләйха мәктәптә дружина советы рәйесе, комсомол комитеты секретары кеүек яуаплы вазифалар башҡара, төрлө сараларҙа әүҙем ҡатнаша, уҡытыусыларының уң ҡулы була. “Беҙгә үҙ эшенә мөкиббән көслө уҡытыусылар белем бирҙе. Бөгөн республикабыҙҙың күренекле йәмәғәт эшмәкәре Ғәлинур Ҡалмырҙин директор булып эшләгән замандарҙа тәүге уҡытыусыбыҙ Фатима Сафина, класс етәксебеҙ Рәмзиә Урманшина-Яҡшыбаева, Салауат Түҙбәков, Ләлә Урманшина, Фәнүзә Ибраһимова, Наилә Абдуллина, Әҙһәм Мифтахов һәм Сәриә Ибраһимова, Әлтәф Түҙбәков, Гөлъямал Мифтахова, Гөлира Мәхмүтова, Мөхәмәт Урманшин, Зөфәр Юнысов, Мафруза Йәғәфәрова белем үрҙәренә әйҙәне. Уларҙың һәр береһенә сикһеҙ рәхмәтлемен”, – тип хәтирәләргә бирелә ғалимә.\nБала саҡта һәр кем хыялланып үҫә. Тәүге уҡытыусыһы Фатима Шәйхетдин ҡыҙы, класс етәксеһе Рәмзиә Һибәт ҡыҙы кеүек балаларға белем биреүсе итеп тә күҙ алдына килтерә ул үҙен. Унан аҡ халатлы табипҡа әйләнә.\nИкенсе хыялы тиҙерәк тормошҡа аша Зөләйханың: урта мәктәптән һуң ул Стәрлетамаҡ медицина училищеһына уҡырға инә. Ҡулына диплом алғас, тыуған районының Ҡаранйылға ауылында бер нисә йыл фельдшер булып эшләй. Был йылдарҙы Зөләйха үҙе лә, ауыл халҡы ла һағынып иҫкә ала. Ысынлап та, ихлас, яҡты йөҙлө, бөтмөр һылыуҙы ауыл халҡы тиҙ арала үҙ итә. “Их, ошо ҡыҙҙы килен итергә ине”, – тип хыялланған әсәйҙәр аҙ булмай ят ауылда, һөйөүен белдергәндәр ҙә табыла. Әммә Зөләйха ҙур хыялдар менән йәшәй. Юғары белем алырға кәрәк.\nРайондан махсус йүнәлтмә алып медицина институтына килһә лә, уның документтарын ҡабул итмәйҙәр. Имеш, училищенан һуң өс йыл эшләргә кәрәк. Шулай ҙа аптырап ҡалмай ҡыҙ – Башҡорт дәүләт педагогия институтының (хәҙерге БДПУ) филология факультетына уҡырға инә.\nОстазынан фатиха алған\nӨлгөр ҡыҙ көндөҙгө бүлектә уҡый, кистәрен Ғ.Ғ. Ҡыуатов исемендәге Республика клиник дауаханаһында шәфҡәт туташы булып эшләй. Өҫтәүенә төркөм старостаһы вазифаһын башҡара, йәмәғәт эштәрендә әүҙем ҡатнаша. Юғары уҡыу йортонда абруйлы ғалимдар Фирҙәүес Хисамитдинова, Рәйсә Халиҡова, Зәйтүнә Шәрипова, Әхәт Вилданов, Рауил Ниғмәтуллин, Юлай Псәнчин, Айһылыу Хөсәйенова, Игорь Артюшков һ.б. уҡытыусыларҙан белем алыуын өлөшөнә төшкән ҙур бәхет тип иҫәпләй ул. Остаздарынан һайлаған һөнәреңә талапсан, тырыш булырға, күп уҡырға, бары шул саҡта ғына уңышҡа өлгәшеү мөмкинлегенә төшөнә. Һөҙөмтәлә Зөләйха Әхмәт ҡыҙы 1996 йылда уҡыу йортоноң рус-башҡорт бүлеген ҡыҙыл дипломға тамамлай.\n– Ҡайһы берәүҙәр тәүге һөнәремдән һуң бөтөнләй икенсе профессия алыуыма ғәжәпләнә, – тип һөйләй педагог. – Бер ҡараһаң, быға бер ҙә аптырайһы түгел. Уҡытыусы ла, табип та кеше менән эшләй. Шуғалырмы, бәләкәйҙән уларҙың икеһе лә күңелгә яҡын, был ике һөнәр күңелемде бер бөтөн итә.\nДиплом эшен, юғары кимәлдә башҡарып, уңышлы яҡлаған йәш белгескә ғилми етәксеһе, филология фәндәре докторы, профессор Рәйсә Хәлил ҡыҙы Халиҡова аспирантураға уҡырға инергә тәҡдим итә. Төплө белемле ҡыҙ бер үк ваҡытта үҙе йәштәргә белем бирә, шул уҡ ваҡытта аспирантурала уҡый. 2004 йылда “Хәҙерге башҡорт теленең боронғо төрки яҙма ҡомартҡылары телдәре менән сағыштырма лексикаһы” тигән темаға кандидатлыҡ диссертацияһын уңышлы яҡлай. Бөгөн З.Ә. Хәбибуллина – 120-нән ашыу ғилми һәм методик хеҙмәт авторы, Башҡортостандың мәғариф отличнигы.\n– Остазым Рәйсә Халиҡоваға сикһеҙ рәхмәтлемен, – ти Зөләйха Әхмәт ҡыҙы. – Үҙе күптән баҡыйлыҡҡа күсһә лә, рухы шаттыр тип уйлайым. Халыҡ-ара кимәлдәрҙә киң билдәлелек яулаған Башҡорт дәүләт педагогия университетының башҡорт филологияһы факультетында заманында Рәйсә Хәлил ҡыҙы үҫтергән йәш коллегалары, уның элекке аспиранттары, студенттары уңышлы хеҙмәт итә, халҡым, телем тип янып йәшәй. Башҡорт теле кафедраһының тәүге мөдире, абруйлы профессор Р.Х. Халиҡованы башҡорт тел ғилеме фәненең үҫешенә тос өлөш индергән ғалимә, юғары мәҙәниәтле талапсан, үтә лә ғәҙел уҡытыусы булараҡ юғары баһалайҙар һәм бөгөн дә һағынып иҫкә алалар.\nЗөләйха Әхмәт ҡыҙы халыҡ-ара, Рәсәй, республика кимәлдәрендә үткәрелгән ғилми конференцияларҙа даими ҡатнаша, йәштәрҙе фәнгә ылыҡтырыуҙа әүҙем эшләй. “Үҙ фәнендә көслө булған, уны тәрән аңлаған, ысын күңелдән яратҡан уҡытыусы ғына үҙ уҡыусыларына тәьҫир итә ала”, – тигән һүҙҙәренең хаҡлығын З.Ә. Хәбибуллинаның эшмәкәрлегендә күрергә була. Уның етәкселегендә студенттарҙың ғилми мәҡәләләре, курс һәм диплом эштәре яҙыла, күптән түгел ғалимәнең аспиранттары Алита Лоҡманова, Алина Хәлилова кандидатлыҡ диссертацияларын уңышлы яҡланы, тағы бер аспиранты кандидатлыҡ диссертацияһын яҡларға әҙерләнә.\nТыныс ҡына йәшәү хас түгел Зөләйха Әхмәт ҡыҙына. Уҡытыу һәм фән эшмәкәрлегенән тыш, йәмәғәт эштәрендә лә әүҙем ҡатнаша. Һәләтле балаларҙы үҫтереү үҙәге менән берлектә республика кимәлендә төрлө конкурстар, олимпиадалар, осрашыуҙар үткәрә. Уҡыусылар, уҡытыусылар менән ойошторған был саралар, лекциялары, оҫталыҡ дәрестәре йәнле һәм фәһемле үтә. Йыш ҡына уҡыусыларҙың башҡорт теле һәм әҙәбиәте буйынса үткәрелгән төбәк-ара һәм республика олимпиадаһында, Кесе фәндәр академияһында жюри ағзаһы булараҡ күрергә була уны.\nЕҙемдән көс-дәрт алып\nҒаилә, балалар... Был йәһәттән дә тормошо тулы Зөләйха Әхмәт ҡыҙының. Баймаҡ егете Рәфис менән ғаилә ҡороп, ике бала үҫтерәләр. Ҡыҙҙары Азалия, Рәми Ғарипов исемендәге 1-се республика гимназия-интернатын уңышлы тамамлап, бөгөн Башҡорт дәүләт медицина университетында уҡып йөрөй. Балалар табибы буласаҡ ул. Арыҫлан – Өфөләге Фатима Мостафина исемендәге 20-се ҡала башҡорт гимназияһының етенсе класс уҡыусыһы.\nҮҙе күркәм ғаиләлә ата-әсәһенән матур тәрбиә, бөткөһөҙ һөйөү алып, шул йылылыҡты кешеләргә лә өләшеп йәшәй һоҡланғыс шәхес Зөләйха Әхмәт ҡыҙы. Бәлки, шуғалыр ҙа уның туғандары, дуҫтары, студенттары, коллегалары һәр ваҡыт уға тартыла, кәңәштәренә ҡолаҡ һала, ярҙамын тойоп, изгелеген күреп йәшәй. Шул йылылыҡ бөгөн алтын юбилейын билдәләгән Зөләйха Әхмәт ҡыҙының ата-әсәһенә, туғандарына, дуҫтарына, яҡташтарына, уҡытыусыларына, коллегалары – Мифтахетдин Аҡмулла исемендәге Башҡорт дәүләт педагогия университетының башҡорт филологияһы факультеты коллективына күңел түренән сыҡҡан ихтирамы, рәхмәте булып яңғырай.\n... Ҡасандыр Еҙем тулҡындары менән шаярып һыу ингән ҡыҙ бөгөн фән өлкәһендә ҡолас ташлап йөҙә. Ваҡыты тығыҙ булыуға ҡарамаҫтан, ғәзиз төйәгенә лә юлды һыуытмай Зөләйха Әхмәт ҡыҙы. Күмәк балаларҙың шат ауазынан яңғырап торған тыуған йортонда болоҡһоу хәтирәләргә бирелһә лә, бәхетле бала сағына әйләнеп ҡайта. Стеналағы атай-әсәһенең фотоһүрәттәре ҡыҙының уңыштарына ихлас ҡыуана кеүек. Ә инде бер аҙ бушағас, улар Еҙем буйына юллана…\nТотош уҡырға 1 545\nТотош уҡырға 2 122\nТотош уҡырға 1 778\nТотош уҡырға 1 625\nТотош уҡырға 2 039


14 Ноябрь 2019, 15:59\n2020 йыл Рәсәйҙә Президент Указы нигеҙендә Хәтер һәм дан йылы тип иғлан ителде\nЙәш Гвардия 2013 йылдан бирле батырҙар исемен мәңгеләштереү эшен алып бара һәм улар тураһында бөтә ил буйынса бәйән итә: бәләкәс ҡаһармандарҙы данлай, китаптар нәшер итә, һуңынан бүләктәргә лайыҡ булған фильмдар төшөрә.\n5 ноябрҙә Йәш Гвардия төбәк бүлексәһе РФ Президент грантары фонды бәйгеһендә еңгән “Беҙҙең заман ҡаһармандары. Башҡортостан ғорурлығы” күмәк проекты тормошҡа ашырыла башланы. Проект партнёрҙары ҡатнашлығында ойоштороу комитетының беренсе йыйылышы үтте. Унда тормошҡа ашырыу планын тикшерҙеләр, ҡаһармандар тураһында мәғлүмәт туплау тәртибен һәм эш йүнәлештәре буйынса яуаплы заттарҙы билдәләнеләр. Проектты ойоштороусы-ярҙамсы сифатында БР Йәштәр сәйәсәте һәм спорт министрлыҡтары, “Берҙәм Рәсәй” һәм “Хәрби туғанлыҡ” партиялары сығыш яһаясаҡ.\nПроект ябай тормошта батырлыҡ ҡылған ҡаһармандарҙың видеороликтары һәм баннерҙары форматында йәмәғәт рекламаһы әҙерләүҙе күҙҙә тота. Арытабан замандаш-ҡаһармандар тураһындағы тарихты йәмәғәт селтәрҙәре һәм киң мәғлүмәт сараларында яҡтыртыу күҙҙә тотола.\n“Беҙ Башҡортостан халҡына республикала батырлыҡ ҡылған ҡаһармандар күп булыуы тураһында бәйән итәсәкбеҙ: был күрше йортта йәки хатта бер ғаиләлә йәшәгән, һеҙҙең менән бергә эшләгән, бәлки бер парта артында ултырған кешеләрҙер. 2020 йыл республика өсөн Башҡортостан ғорурлығы тип аталыу хоҡуҡына эйә булған яҡташтарыбыҙҙың яңа тарихын асһын”, - тип аңлатты БР Йәш Гвардия төбәк ойошмаһы етәксеһе Люция Юлыева.\nПроект һөҙөмтәһендә ҡаһарман-ватандаштарыбыҙҙың һүрәте төшереләсәк һәм республиканың төрлө ҡала һәм райондарында урынлаштырыласаҡ 100ҙән артыҡ баннер етештереү күҙҙә тотола. 150нән ашыу тарихтың егермеһе ҡаһарман тураһында видеоролик төшөрөү өсөн һайлап алынасаҡ.\nБашҡортостан халҡы үҙ ҡаһармандарын тәҡдим итә ала. Ҡаһарман – үҙ иле өсөн ҡан ҡойған хәрбиләр генә түгел, ябай эшселәр, көн һайын ысын спорт ҡаҙаныштарына ирешкән чемпиондар, ауыр минутта ярҙамға ашыҡҡан башҡа бик күптәр булырга мөмкин.\nУндай кешеләр тураһында мәғлүмәт булһа, ошо һылтама (https://forms.gle/7fbbYzKQnjjZHXBu7) буйынса кереп, анкета тултырығыҙ.


7 Август 2019, 18:54\n#Шоңҡаржурналы Мишель Лотито (1950 йылғы) тигән кешенең туғыҙ йәшендә сәйер һәләте асыла: ул, ата-әсәһенең ҡотон алып, телевизорҙы ашай! Ун алты йәшенән металл, резина, быяла кеүек нәмәләр ашап, аҙнаһына әллә нисәшәр сығыш яһай башлай, уның өсөн аҡса ла ала... Уларҙы сәйнәп тормай, һыу менән ҡуша ғына йота. Шуныһы ҡыҙыҡ: хатта ағыуланыу ҡурҡынысы булған әйберҙәр ашаһа ла, егеттең организмына бер ни ҙә булмай.\nАлтмышты уҙған Нгок исемле Вьетнам кешеһе утыҙ йылдан ашыу йоҡоһоҙлоҡтан яфалана. Яфалана, тиеүем бик үк дөрөҫ түгел, сөнки керпек тә ҡаҡмайынса һин дә мин йәшәй бирә, уға төндө уҙғарыуы ғына ҡыйын. Аптырағастыр инде, өс ай эсендә, балыҡ үрсетеү ниәте менән, төндәрен ике быуа ҡаҙып ташлай. Табиптарға күренеү бер һөҙөмтә лә бирмәй: Мистер Нгок та йоҡламаҫлыҡ бер сәбәп тә тапмайҙар.\nҺинд штатындағы бер фермер иһә бөтә ғүмерен бюрократтар системаһы менән көрәшеүгә арнай. Беҙҙең телдә “тере үлектәр” тип аталған мритаксангх ойошмаһын төҙөй, сөнки үҙе, документтар буйынса, күптән инде гүр эйәһе була. Быны етмеш алтынсы йылда кредит алырға уйлағанда асыҡлай. “Беҙ үлеләргә аҡса бирмәйбеҙ”, тип яуаплайҙар уға. Хәл иһә былай була: дауаханала ятҡанында кемдер, ул үлде, тигән хәбәр тарата. Шунан фай ҙаланып, ағай-энеләренең береһе йәһәт кенә уның үлеүе тураһында ҡағыҙ яҙҙыртып ала. Документтар буйынса “үле” туғанының ере хәҙер уныҡы һана ла. Дөрөҫлөк даулап көрәшә башлағас, бындай ҡорбандарҙың йөҙәрләп булыуы асыҡлана.\nӘ бына Йоко тигән кеше һуғыш бөткәндән һуң да егерме һигеҙ йыл йәшеренеп ята. Ул ҡырҡ беренсе йылда япон армияһына алынған була. Ҡырҡ дүртенсе йылда американдар Гуам утрауын утҡа тотҡанда бер кем дә тапмаҫлыҡ итеп йәшенә. Листовкаларҙан һуғыш тамамланғанын белһә лә, “оя”һынан сығыр ға ашыҡмай. Етмеш икенсе йыл да уның джунглиҙағы ер аҫты мәмерйәһендәге торлағына яңылыш ҡына барып сығалар.\nМишель Лотито (1950 йылғы) тигән кешенең туғыҙ йәшендә сәйер һәләте асыла: ул, ата-әсәһенең ҡотон алып, телевизорҙы ашай! Ун алты йәшенән металл, резина, быяла кеүек нәмәләр ашап, аҙнаһына әллә нисәшәр сығыш яһай башлай, уның өсөн аҡса ла ала... Уларҙы сәйнәп тормай, һыу менән ҡуша ғына йота. Шуныһы ҡыҙыҡ: хатта ағыуланыу ҡурҡынысы булған әйберҙәр ашаһа ла, егеттең организмына бер ни ҙә булмай.\nСәйер кешеләр… Ғәжәп кешеләр… Үҙебеҙҙең арабыҙҙа ла ҡылыҡтары менән аптыратҡан, башҡа һыймаҫлыҡ һәләттәре менән таң ҡалдырғандар әҙме ни? Спорт өлкәһендә, сәнғәттә, фәндә, ғөмүмән тормошта. Миңә, мәҫәлән, элегерәк иремдең ағаһының эш эшләгәндә йүгереп йөрөүе ҡыҙыҡ була торғайны. Бер уҡытыусы әхирәтем дең “эшем ныҡ оҡшай, бүтән ерҙә үҙемде күҙ алдына ла килтерә алмайым” тип бирелеп эшләүе әле һаман һоҡландыра ла, аптырата ла. Бөгөнгө ҡатмарлы заманда уҡытыусы һөнәренә тоғро ҡалам тип йығылып ятҡан патриоттар булыуы ғәжәп бит! Йәнә ҡырҡҡа инеп барған бер ирҙең эшләргә яратмауы ла сәйер. Туғандары әллә нисә тапҡыр эшкә урынлаштырып ҡараны (бер эшендә хатта бүлмә лә биргәйнеләр), әммә ул ауылындағы һыуыҡ өйөн (йыуып-таҙар тып биреүҙәре файҙаһыҙ булды), аслы-туҡ лы тормошон ҡәҙерлерәк күреп, “бомж” булып йәшәүҙе һайланы.\nМинең ҡыҙым иһә башланғыс кластарҙа аҙна көндәрен әйтә белеүе менән иҫебеҙҙе китәреп алды. Мәҫәлән, бер ваҡыт, тыуған көнөм быйыл ниндәй көнгә тура килә икән, тип календарҙы ҡулыма алам. Гөлиә шул саҡ уйлап та тормай: “Шәмбегә…” ти. Ҡарайым: ысынлап та шулай! Ҡыҙыҡ күреп тикшергәнебеҙ ҙә булды: төрлө йылдың төрлө көнөн әйтәбеҙ, ә ул ниндәй аҙнала икәнен дөп-дөрөҫ яуаплай! Тағы машинала йә автобуста китеп барғанда (ул ваҡытта балалар баҡсаһына ғына йөрөй ине әле) ҡапыл ғына “Мин был ерҙә йөрөнөм! Хәҙер боролһаҡ, шул-шул була”, – тип һүрәтләп бирә ине. Йәл, уның күрәҙәлеге шул мәлдәрҙә тамамланып ҡуй ҙы. Бәлки, ваҡытында әһәмиәт биреү, был һәләтен үҫтереү талап ителгәндәр.\nЙә булмаһа яҡын бер әхирәтем йыш ҡына аптыратып ҡуя. Уға ысынлап та үпкәләгән саҡтарым да булды. Бына-бына фатир алырға торабыҙ. Мин ҡыуанып-ҡыуанып ошо шатлығым ды әхирәтем менән бүлешмәк булам. Ә ул һөйләп тә бөтмәҫтән бүлдерҙе лә: “Ул фатирыңда күрмәйем мин һине” тимәһенме! Хәл ителеп бөткән, ышанманым. Ә ул: “Һин үҙ йортоңда торасаҡһың”, – тип үҙенекен тыҡый. Үпкәләнем, шунда ла һүҙенән кире ҡайтманы. Ул ваҡытта үҙ йортом тураһындағы уй башыма ла инеп сыҡмай ине. Шул көндәрҙә, фатирҙы әлегә бирә алмайбыҙ, тигән хәбәр алдым… Күп тә үтмәне, байтаҡ йәш ғаиләләрҙе ҡыйыҡлы иткән “Үҙ йортом” программаһы ҡалҡып сыҡты. Уны-быны уйлап, аңлап өлгөргәнсе, шул программа буйынса йорт алып, уны эшләп бөтөп, күсенеп, йәшәп ята инек инде. Шунда әхирәтемдең һүҙҙәре ҡылт итеп иҫемә килеп төштө: ә бит ул хаҡлы булып сыҡты!\nӘ бер көн “Ултырғысың әйләнеп ултыр ған, эшеңде алыштырырһың, ахырыһы”, тип хафаға һалды. Сөнки ул турала уйланғаным юҡ ине әле. Әлбиттә, ниндәй эш икән, тип ҡыҙыҡһындым. “Бәләкәй генә бүлмәлә шулай уҡ ҡағыҙҙарға күмелеп ултыраһың, йөҙөң бик ҡәнәғәт, нур төшөп тора, ҡайғырма”, – тине. Ике-өс аҙнанан Мәскәүгә командировкаға барырға тура килде. Төп эшемә туранан-тура ҡағылышы юҡ ине был сәфәрҙең. Ундағы кабинетым ысынлап та бәләкәй генә, ҡағыҙҙарға күмелеп ултырам, ә тәҙрәнән, ағас япраҡтары араһынан юл табып, ҡояш нурҙары һуҙылғайны… Мөғжизә түгелме ни?\nҺанай китһәң, һәр беребеҙҙә табырға була йә сәйер, йә аптыратырлыҡ, йә һоҡландырырлыҡ һыҙатты. Уларҙың барыһы ла йәшәп ятҡан донъябыҙҙы ҡыҙығыраҡ, серлерәк, матурыраҡ яһай. Ә беҙ, үҙ сиратыбыҙҙа, бер-беребеҙгә иғтибарлыраҡ булайыҡ, матур сифаттарыбыҙҙы үҫтерә, баһалай беләйек.


3 Декабрь 2021, 10:15\nБеҙҙең интернат-гимназияла Михаил Бартеневтың әкиәте буйынса «Бишкә тиклем һанайым» спектакленең премьераһы күрһәтелде.\nБелем усағыбыҙҙың «Ялҡын» өлгөлө башҡорт театры йәш артистары сығышы тамашасыларҙың күңеленә хуш килде. Сараға ҡунаҡтар ҙа саҡырылғайны: БАССР-ҙың халыҡ артисы, РСФСР-ҙың атҡаҙанған артисы Олег Ханов менән Рәсәй Федерацияһының халыҡ артисткаһы Таңсулпан Бабичева. Спектаклгә әҙерлек 15 көн буйы барған. Йәш артистарға сәғәт төнгө 2-гә тиклем репетицияла йөрөргә тура килә. Төрлө ауырлыҡтарға ҡарамай, премьера тамашасыларҙың хөкөмөнә сығарылды һәм ыңғай баһа алды. Һеҙҙең иғтибарға түңәрәктең етәксеһе, Башҡортостандың атҡаҙанған артисы Илнур Флүр улы Лоҡманов һәм йәш артистар менән әңгәмә тәҡдим итәм.\n– Илнур Флүр улы, спектаклгә әҙерлек нисек барҙы?\n– Ошондай ауыр пандемия ваҡытында ең һыҙғанып, Михаил Бартеневтың «Бишкә тиклем һанайым» әкиәтен сығарҙыҡ. Эш барышы бик ҡатмарлы, ауыр, тәжрибә рәүешендә барҙы. Сөнки сәхнәгә аяҡ баҫмаған балалар параллель рәүештә актёрлыҡ оҫталыҡтарын, сәхнә телен, сәхнә хәрәкәттәре нигеҙен, күнекмәләр, төрлө күнегеүҙәрҙе үҙләштерҙе.\n– Йәш артистар ышаныстарығыҙҙы аҡланымы?\n– Әлбиттә, ҡуйылған маҡсаттарға ирештек, бурыстарҙы үтәнек.\n– Ни өсөн тап ошо әкиәтте һайланығыҙ?\n– Сөнки бында бер-береңә ярҙам итеү, бер-береңде хөрмәтләү һәм ниндәй генә хәлдә лә үҙеңдә көс, сәм табып, ауырлыҡтарҙы еңеп йәшәү кеүек көнүҙәк темалар күтәрелә.\n– Алдағы көндәргә ниндәй пландар менән йәшәйһегеҙ?\n– Ошо әкиәт менән гастролдәргә сығырға хыялланабыҙ. Яңы йылға ла бер әкиәт ҡуйырға иҫәп тотабыҙ, Алла бирһә.\nЙәш артистар ҙа үҙҙәренең тәьҫораттары менән бүлеште.\nМалик ИСЛАМОВ, VIII «А» синыфы уҡыусыһы:\n– Әҙерләнгәндә бик ныҡ арытһа ла, ҡатнашыуыма үкенмәйем. Спектаклдә тәүге тапҡыр уйнаным. Тексты ятлау, ҡайһы мәлдә ниндәй хәрәкәттәр яһау аҙ ғына ауырлыҡ тыуҙырҙы. Ролгә еңел генә инеп киттем.\nӘлиә МУСИНА, V «А» синыфы уҡыусыһы, иң йәш ҡатнашыусы:\n– Тәлмәрйен ролен башҡарҙым. Миңә «р» урынына «л» өнөн әйтеү әҙерәк ҡыйыныраҡ булды.\nАвгустина ӘҺЛИУЛЛИНА, VII «Б» синыфы уҡыусыһы:\n– Миңә сығыш яһау бик оҡшаны. Артист булыу өсөн оялмаҫҡа, үҙеңдең хис-тойғоларыңды йәшермәҫкә кәрәк. Киләсәктә, Алла бирһә, сәхнә кешеһе булырға хыялланам, театр менән бәйле уҡыу йортон һайларға уйлайым.\n«Ялҡын»дарға: «Афарин!» – тип әйтке килә, улар хыялдарына ирешһен, яңынан-яңы үрҙәр яулаһын, уңышлы сығыштар теләп ҡалабыҙ!\nЭлина ВӘЛИЕВА, VII «В» синыфы уҡыусыһы.\nӨфө ҡалаһы, Ғәзиз Әлмөхәмәтов исемендәге


Инфоурок / Другое / Научные работы / Туған теле, башҡорт теле һәм әҙәбиәте дәрестәренең уҡытыу сифатын күтәреүҙә актуаль проблемалар\nУсманова Ә. Ғ.\nБашҡорт теле һәм әҙәбиәте уҡытыусыһы,МБОУ 116-сы мәктәп\nБалаларға методик белем биреү буйынса методик алымдар табыу өҫтөндә эшләүсе ғалим, әҙәбиәтсе, тәнҡитсе Рафаэл Аҙнағолов үҙенең мәҡәләләрендә ярайһы уҡ байтаҡ проблемаларҙы күтәреп сыға.\n«Туған тел — кешене үҫтереү сараhы» (К.Д.Ушинский) тигән дидактик принципты дәрестә бойомға ашырыу өсөн баланың хәтере яңынан-яңы төшөнсәләр, hүҙҙең образы, йәғни эске мәғәнәhе менән байытылырға тейешлеге хаҡында яҙа. Хәтере ярлы уҡыусы ижади фекер йөрөтә алмай. Тимәк, дәресте ижади эшмәкәрлеккә көйләү кәрәк. Уҡыусы эҙләнеүсе, тикшереүсе, өйрәнеүсе сифатында ҡатнашырға, ә уҡытыусы уны шул эшмәкәрлеккә этәреүсе вазифаhын үтәргә тейеш. Дәрес — балаға белем биреүҙең төп формаhы. Тәрбиә биргән саҡта балаға тейешле белем дә бирәбеҙ. Шул диалектик бәйләнеш саралары ярҙамында бала шәхесен үҫтерәбеҙ. Шуға күрә дәрес — ул бала шәхесен үҫтереүсе иң төп сара.\nУҡыусылар дәрескә теләк менән килһен өсөн, унда ғәжәпләнеү, һоҡланыу, ҡәнәғәтләнеү тойғолары уятырлыҡ эш төрҙәре, төрлө алымдар ҡулланырға тырышабыҙ. Теләп башҡарылған эш иҫтә нығыраҡ ҡала, баланың һәләтен, аңын үҫтерә. Уҡыусының активлығы кәмемәһен өсөн уҡытыусы яңы ысулдар, эш алымдары уйлап таба. Дәрестә уҡытыусы үҙе һөйләмәйенсә баланы һөйләргә өйрәтә алмаған кеүек үк, ижади эшләмәйенсә балаларҙың ижади фекер йөрөтә алыуына ирешә алмаясаҡбыҙ. Шуның өсөн тәү сиратта ыңғай һөҙөмтәләр биргән төрлө эш алымдары ҡулланып эшләр кәрәк.\nРеспубликабыҙҙың дәүләт телен һәр кем өйрәнергә, белергә тейеш. Ә инде уны уҡытыуға килгәндә, хәл итәһе мәсьәләләр бихисап. “Заман талабына яраҡлаштырылған дәрестәрҙә милләт-ара татыулыҡ, туғанлыҡ, дуҫлыҡ, өлкәндәргә ихтирам, илһөйәрлек кеүек төшөнсәләр ят күренешкә әйләнеп бармаһын. Баланы хеҙмәткә өйрәтеү дәрестә генә түгел, ә дөйөм мәктәп эшмәкәрлегендә алып барылһын. Мәктәптең уҡыу планын дөрөҫ һайлау, дәрестәрҙе, айырыуса телдәрҙе өйрәтеүҙе, төркөмдәргә бүлеп башҡарыу — заман, фән талабы, мәктәп уҡытыусыларының выжданы. Заман талабына яраҡлаштырылған дәрестәрҙә милләт-ара татыулыҡ, туғанлыҡ, дуҫлыҡ, өлкәндәргә ихтирам, илһөйәрлек кеүек төшөнсәләр ят күренешкә әйләнмәһен. Баланы хеҙмәткә өйрәтеү дәрестә генә түгел, ә дөйөм мәктәп эшмәкәрлегендә алып барылһын.” - ти Рафаэл Ғәйнетдин улы.\nБөгөн заман талаптарына ярашлы йәш быуын шәхесен үҫтереүҙә эстетик тәрбиә биреү һәм киң мәғлүмәт сараларын, интернет селтәрен, интерактив таҡталар ҡулланып уҡытыу - иң төп йүнәлештәрҙең береһе булып тора. Мәктәпте тамамлаған йәш быуын аҡыллы һәм зиһенле булырға, фекер йөрөтә белергә, өҙлөкһөҙ белемгә һәм камиллыҡҡа ынтылырға тейеш. Йәмғиәт өсөн заман талабына яуап бирерлек, үҙ телен яҡшы белгән, киләсәктә илдең хужалары булырҙай йүнсел, эшһөйәр һәм эшҡыуар шәхестәрҙе әҙерләү мотлаҡ. Тимәк, үҙ телен, халҡының культураһын, тарихын һәр бала яҡшы белергә тейеш. Ә быларҙың барыһын да уҡыусы күңел ҡылдарына етерлек уҡытыусының бай телмәре ҙур роль уйнай. Ә һәләтле балаларҙы бары тик һәләтле уҡытыусылар ғына тәрбиәләй ала.\nМәктәп заман менән бергә атлай. Ә нисек итеп бөгөнгө көндә белемле шәхес тәрбиәләргә һуң? Был һорауға һәр педагог үҙ мөмкинселектәренән сығып яуап бирә. Минеңсә, уҡыусы мәктәптә ни тиклем белемде юғарыраҡ кимәлдә үҙләштерә алһа, тормошта осраған ҡаршылыҡтарҙы ла шул тиклем еңелерәк йырып сығасаҡ. Ошо юҫыҡтан белем биреү процесын ирекле һәм ҡыҙыҡлы итеп ойоштороу өсөн көн дә тиерлек төрлө сығанаҡтарҙан материалдар туплайым, эҙләнәм. Уҡыусы күңеленә бәхет орлоҡтарын сәсергә, уның яҡты киләсәккә әйҙәүсе хыял һәм өмөт ҡанаттарына талмаҫ көс, ышаныслы дәрт бирергә, сабый күңелен үҫтерергә тырышам.\nБашҡорт теле һәм әҙәбиәте дәрестәрендә 5-7 кластарҙа проект эшен уҡыусылар ҙур ҡыҙыҡһыныу менән башҡара. Традицион булмаған «дәрес- аукцион», «дәрес- лабиринт», «сәйәхәт дәресе»н үткәрәм. Бында уҡыусылар эҙләнә, үҙҙәре ижад итә. Бигерәк тә электрон дәреслектәрҙе ҡулланыу бик отошло. Уларҙы яңы темаларҙы өйрәнгәндә, нығытыу һәм йомғаҡлау дәрестәрендә файҙаланам. Уҡыусылар компьютер менән эшләргә яраталар.\nБашҡорт телен практик өйрәнеүгә бәйләп, балаларҙы башҡорт халҡының тарихы, мәҙәниәте, сәнғәте, әҙәбиәте, милли йолалары, башҡорт халҡының күренекле шәхестәре, уларҙың эшмәкәрлеге, башҡорт халҡына, үҙҙәре йәшәгән төйәккә ихтирам һәм һөйөү тәрбиәләү беҙҙең төп бурысыбыҙ булып тора.\nЯңы быуын стандарттарына ярашлы уҡытыу менән берлектә тәрбиә эше лә башҡарылла. Кластан тыш үткәрелгән сараларҙа баланың төрлө яҡлап һәләте асыла. Түңәрәктәрҙә, осрашыуҙарҙа, конкурс һәм олимпиадаларҙа ҡатнашып, уҡыусының зирәклеге, сослоғо, тапҡырлығы артабан камиллаша. Тәрбиә эше балаларҙа эстетик зауыҡ тәрбиәләй, донъяның, тәбиғәттең, кешенең матурлығын күрә белергә өйрәтә.\nУҡыусыларҙы халҡыбыҙҙың ауыҙ-тел ижады, йолалары, уның үткәне, көнкүреше менән таныштырыу йәһәтенән район кимәлендә үткән фольклор байрамында 5-7-се класс уҡыусылары әүҙем ҡатнашты. Бында балалар һабантуй байрамын сәхнәләштерҙе. Һабантуй – халҡыбыҙҙың изге йолаһы булғанға күрә, мин дә балаларҙы был күркәм байрам менән яҡыныраҡ таныштырыу маҡсатында ошо йоланы сәхнәләштерергә булдым һәм маҡсатыма ирештем.\nБашҡорт теле һәм әҙәбиәтен уҡытыуҙа яңы технологиялар ҡулланыу, традицион булмаған дәрестәр үткәреү уҡытыу сифатын күтәрә, телебеҙгә ҡарата һөйөү тәрбиәләй, уҡыусылар үҙ аллы эшләргә өйрәнә, үҙ-үҙенә ышанысы арта.\nКиләсәк быуын - беҙҙең ҡулда, сөнки талантлы педагогтар булғанда ғына һәр бала тормошта үҙенең лайыҡлы урынын табасаҡ!\nР.F.Аҙнағолов. Хәҙерге дәрес: уҡыу ҡулланмаhы. Үҙгәрешле, икенсе баҫма. — Өфө: БашДУ, 2011. — 155 бит.\nАңлайышлы дәреслектәр кәрәк. Башҡортостан гәзите. http://bashgazet.ru/2012/07/31/\nҮҙгәрештәр ҡайҙа илтер? Башҡортостан гәзите. 16-12-2011, 03:58 // Социаль мәсьәлә // Баҫып сығарырға.\nНомер материала: ДБ-380020


Тәжрибәле терапевт — Баймаҡ ҡалаһының үҙәк дауаханаһы рәсми сайты\n« От хирурга до академика\nЯҡшы һүҙ – йәнгә дауа »\nРайонға йүнәлтмә менән ҡайтҡан Зәйтүнә Хәйретдин ҡыҙын Өфөлә медицина институтында белем алып йөрөгән тормош иптәше Фәрит Әхмәт улы оҙатып ҡала. Шуғалырмы, йәш ҡатын ике йылдан Баймаҡтан китермен, тип өмөтләнә: “Тик тормош башҡасараҡ булды. Бергә килгәндәрҙән бер мин генә тороп ҡалдым. Тормош иптәшем ситкә китеүгә ҡырҡа ҡаршы төштө. Ул тыуған еренә хеҙмәт итеүҙе өҫтөн күрҙе. Баштараҡ күндереп маташтым, унан, өйрәнеп алғас, үҙемдең дә киткем килмәне. Тора-бара дауахана тыуған йортобоҙға әүерелде”.\nЙәштәр ең һыҙғанып эшкә тотона. Зәйтүнә Хәйретдин ҡыҙы башта поликлиникала терапевт була. Алтынға торошло табипҡа сират теҙелә. “Бөгөн документтарыңды тапшырып, иртәгә ауырыуҙарҙы ҡабул итә башларһың, тип мине кадрҙар бүлегенә оҙаттылар. Фельдшер, акушер һәм медсестраларҙан ғына торған коллектив мине үҙ итте. Хатта икенсе көндө көтөп тә тормайынса, пациенттарҙы ҡабул итеүгә ултыртып ҡуйҙылар. Сәғәткә лә ҡарамай, ҡараңғы төшкәнсе сирлеләрҙе ҡараным. Әле хәтерләүе генә еңел, ул ваҡытта ауыр ине. Поликлиникала мин ике йыл эшләнем. Унан стационарға күсерҙеләр. Хаҡлы ялға сыҡҡансы ошо өлкәлә хеҙмәт иттем. 1973-1978 йылдарҙа дауалау буйынса рәйес тә булдым. Минән һуң был вазифаны, яңы бинаға күскәс, тормош иптәшемә йөкмәттеләр”, – тип хәтерләй ул.\nАуырлыҡтар тураһында һүҙ сыҡҡас, Зәйтүнә Хәйретдин ҡыҙы тағы ла уйға ҡалды: “Әлбиттә, ауыр булды. Хатта биохимия анализын эшләүсе, ЭКГ кеүек аппараттар ҙа юҡ ине. Сирлегә диагноз ҡуйыр өсөн тыңлап, тотоп, һыйпап ҡарайһың. Беҙгә күберәк уйларға тура килде”.\nШулай ҙа ауырлыҡтарға ҡарағанда ҡыуаныслы мәлдәр күберәк була. Яңы бинаға күсеү, һәр килгән яңы аппарат… Ошоноң кеүек һ.б. күренештәргә һөйөнөп хеҙмәткә бағышланған ғүмере үтә. “Иң һөйөндөргәне – дауаханаға яңы табиптарҙың килеүе. Улар араһында яҡын дуҫтарыма әүерелгән Зәйтүнә Фазыл ҡыҙы Мукаева, Асия Сәфәрғәле ҡыҙы Ҡоланбаева, Сабира Әхмәт ҡыҙы Байрамғолова, Галина Александровна Пелагеиналар бар ине”, – тип йылмайып ҡуйҙы медицина өлкәһе ветераны.\nӘле Зәйтүнә Хәйретдин ҡыҙы хаҡлы ялда. Ике ҡыҙы һәм улының, ейән-ейәнсәрҙәренең уңыштарына һөйөнөп йәшәй ул. Тормошта осраған ниндәй генә хәлдә лә үҙендә йылмайыу өсөн көс таба.


Үҙем мандарин үҫтерәм\nШуға уның һауытын иң яҡты тәҙрә төбөнә ҡуялар.\nЙорттарында йылы яҡ емешен үҫтергәндәр бихисап бөгөн. Шулай ҙа уның үҙенсәлектәрен белеү мөһим.\nБеренсенән, мандаринды көҙөн түгел, яҙын тәбиғәт уяна башлағанда күсереп ултыртырға кәрәк. Икенсенән, цитрус үҫентеләрен күсергәндә, һауыттың диаметры бер-ике сантиметрға ғына ҙурыраҡ булырға тейеш. Үҫемлек үҫкән һайын, шул тәртиптә сүлмәк тә киңәйә бара. Ҙур үҫемлекте ике йылға бер тапҡыр күсерәләр.\nЦитрустар айырым тәрбиә шарттары талап итә, уларҙы белмәгәндә күп һорау тыуасаҡ. Мандарин яҡшы үҫһен өсөн, ҡышын – кәмендә һигеҙ сәғәт, йәйен 10 – 14 сәғәт яҡтылыҡ кәрәк. Шуға уның һауытын иң яҡты тәҙрә төбөнә ҡуялар. Ҡышын көндөҙгө лампа ярҙамында һәм кис тәүлегенә биш-алты сәғәт өҫтәмә яҡтыртырға тура килә. Лампаны үҫемлектән 30 – 40 сантиметр йыраҡлыҡҡа ҡуялар.\nМандаринды ҡайһы саҡ та щитовка зарарлай. Уны бөтөрөү өсөн, һабынлы-майлы эмульсия менән эшкәртергә кәрәк. Ул бер литр һыуға 40 – 50 грам кер һабыны, 10 – 15 грамм машина майы ҡушып яһала. Эмульсияны ҡаты теш щеткаһы менән һөртәләр. Ике-өс сәғәттән үҫемлекте йылы һыуҙа ҡойондоралар. Бындай эшкәртеүҙе бер аҙна аралыҡ менән өс-дүрт тапҡыр ҡабатларға кәрәк. Тейешле шарттар тыуҙырылғанда, мандарин бүлмәлә лә сәскә ата, тәмле емештәр ҙә өлгөртә.\nИртә яҙҙа үҫемлек уянып үҫә башлағансы формалаштырып киҫеү ҡыуаҡтың уңыш биреүен тиҙләтә. Оҙон ботаҡтарҙың – өстән берен, ҡыҫҡаларының 3 – 5 береһен керетеп, осон ҡыҫҡартып киҫәләр. Тышҡа ҡарап торған бөрө өҫтөнән үк киҫәргә кәрәк, сөнки ботаҡ бөрө “ҡараған” яҡҡа табан үҫә башлай.\nТағы бер үҙенсәлек: мандаринды борорға ярамай. Бүлмә гөлдәрен яҡтылыҡ тигеҙ төшһөн өсөн борғолайҙар, быны кинәт эшләгәндә, мандарин япраҡтарын ҡоя башлай. Уны әкрен генә аҙнаға 10 – 12 градусҡа борорға кәрәк.


Урман сәнәғәте йоҡонан уяна\nБашҡортостандың урман сәнәғәте комплексы әкренләп булһ а ла йоҡоһонан уяна башланы. Хәтерегеҙгә төшөрөп үтәм, июль айындад етәкселек был тармаҡтың алға китеү башланғысын билд әләп үткәйне. Бөгөн килеп Башҡортостандың Сәнәғәт министрлығ ында урман сәнәғәте комплексына ҡараған предприятиеларҙың эш\nһөҙөмтәләре буйынса тәү башлап оҙайлы ваҡыт эсендә продукци я сығарыу күләме артыуы асыҡланды.\nТармаҡтың һигеҙ айға эш һөҙөмтәләренән нимә күрәбеҙ Ре спублика йортонда үткән сираттағы селектор кәңәшмәһендә БР Х өкүмәт Премьер - министры Рафаэль Байдәүләтов урман, ағас эш кәртеү һәм целлюлоза - ҡағыҙ сәнәғәте буйынса физик күләм ин дексы 103,2 процент тәшкил итеүе тураһында хәбәр итте. Әйтер гә кәрәк, һөҙөмтәләр өмөтләндерә. Тармаҡтың ыңғай үҫешкә таб ан йүнәлеүен нимә тәьмин иткән Был һорау менән беҙ Башҡорто стан Сәнәғәт министрлығының урман сәнәғәте комплексы бүлеге\nбелгесе Алексей Мироновҡа мөрәжәғәт иттек. Ул бының сәбәбен\nике факторҙа күрә.\n-- Беренсенән, яуланған позицияларҙы нығытырға предприя тиеларҙы реформалау процесы булышлыҡ итә. Урман сәнәғәте ком плексы субъекттарында үҙгәртеп ҡороу, һәр тармаҡтағы кеүек ү к, бурыстарҙан ҡотолоу һәм предприятиеның етештереү тарихын "таҙа биттән" башлауҙан ғибәрәт. Тотош тармаҡтың күләмен үҫт ереү һәм финанс - иҡтисади күрһәткестәрен яҡшыртыу ҙа ошонан\nкилә. Күптән түгел бындай "үҙгәртеп ҡороу" аша үткән предпр иятиелар араһында "Башурманкомплект", "Стәрлетамаҡ урман ком бинаты", "Әмзә урман комбинаты" дәүләт унитар предприятиелар ы, "Сибай урман сәнәғәт хужалығы", "Өфө эксперименталь мебел ь фабрикаһы", "Башмебель" акционерҙар йәмғиәтен әйтергә була .\nФинанс яҡтан һауығыу барышында предприятие ике өлөшкә б үленә: бер яҡта бурыстар ҡала, икенсе яҡта иһә -- һау етеште реүсе өлөш.\nАлғы рәткә сығыуҙың икенсе сәбәбе -- ағасты комплекслы эшкәртеү. Республиканан ситкә "кругляк" сыығарып һатҡансы ағ ас эшкәртеү продукцияһын һатыу күпкә отошлораҡ икәнлеген бар ыбыҙ ҙа аңлайбыҙ. Һәм хәҙер урман үҫтереп кенә ҡалмайбыҙ, ун ы эшкәртеүгә лә ҙур иғтибар бүләбеҙ. Һөҙөмтәлә сеймал һатыуҙ ан тыш, әҙер продукция ла һатабыҙ. Алексей Мироновтың һүҙҙәр е буйынса, был йүнәлештә Инйәр һәм Бөрйән урман сәнәғәт хужа лыҡтары айырыуса әүҙем эшләй.


Башҡортостан Президенты: «Төньяҡ-көнсығыш буйынса махсус программа ҡабул иттек, инвесторҙар бында килә башланы» // Сәйәсәт | новости башинформ.рф\nБашҡортостан Президенты: «Төньяҡ-көнсығыш буйынса махсус программа ҡабул иттек, инвесторҙар бында килә башланы»\n15:53, 24 ноября 2014 Сәйәсәт\nБашҡортостан Президенты: «Төньяҡ-көнсығыш буйынса махсус программа ҡабул иттек, инвесторҙар бында килә башланы» Фото: БР Президентының матбуғат хеҙмәте\nҮрге Ҡыйғы ауылында Рөстәм Хәмитов эш сәфәре барышында ауыл биләмәләре башлыҡтары, Совет депутаттары һәм Ҡыйғы районы активтары менән осрашыу уҙғарҙы. Унда муниципалитеттың социаль-иҡтисади үҫеше мәсьәләләре тикшерелде.\nРеспублика башлығы сәнәғәт производствоһында ыңғай динамика күҙәтелеүен, әммә ауыл хужалығында айырым ҡаҙаныштар булмауын билдәләне. Мәҫәлән, быйыл Ҡыйғы хужалыҡтары йәмғеһе 12 берәмек техника һатып алған, ә күрше райондар ике-өс тапҡырға күберәк ала. Башлаусы фермерҙарға ярҙам итеү һәм һөт-тауар фермаларын модернизациялау программалары насар ғәмәлгә ашырыла.\n— Намыҫлы аҡса эшләргә, һалымдар түләргә теләүсе урындағы эшҡыуарҙарға ярҙам итергә кәрәк. Һуңғы өс йылда дөйөм 7 миллион һумлыҡ бындай дәртләндереү саралары 57 эшҡыуарға күрһәтелгән, ә 120 эш урыны булдырып һәм 180-дән ашыу урынды һаҡлап ҡалып булған, – тип айырып әйтте Рөстәм Хәмитов.\nБашҡортостан Президенты район бюджетындағы үҙ табыштары өлөшөнөң түбән кимәленә лә иғтибар итте.\n— Ни бары 22 процент, ә ауыл райондарында беҙҙең уртаса һан 30 самаһы. Табыш юҡ. Нимә эшләргә? Ауыл хужалығы, ит һәм һөт ризыҡтарын эшкәртеү, фермерлыҡ, бәләкәй һәм урта бизнес һәм башҡалар аңлашыла. Файҙалы ҡаҙылма байлыҡтар бар – бокситтар, доломит, ҡырсынташ, торф, ҡом-ҡырсынташ ҡатышмаһы, эсә торған һыу. Туристик мөмкинлектәр яҡшы ғына. 2-3 йыл элек был йүнәлештә хәрәкәт итеү кәрәклеге тураһында фекер алыштыҡ. Әлеге яҡшы йүнәлеш юҡ, – тине республика башлығы.\nРөстәм Хәмитовтың әйтеүенсә, райондағы демографик хәл дә шик уята. Һуңғы дүрт йылда район үҙәгендә тыуым 2,5 процентҡа кәмегән, ә үлем осраҡтары 5 процентҡа артҡан. Өс йылда райондан 3,8 мең кеше күсеп киткән, тик 2,8 мең килгән. Табиптар менән тәьмин ителгәнлек республикаға ҡарағанда ике тапҡырға түбәнерәк, 10 мең халыҡҡа 17 белгес.\nҠыйғы районын үҫтереү потенциалын республика башлығы, атап әйткәндә, ауыл хужалығы продукцияһын һатыу баҙарын диверсификациялауҙа күрә.\n— Һеҙҙең эргәлә – Силәбе өлкәһенең дөйөм 200-240 мең халҡы менән өс-дүрт ҡала. Улар беҙҙең Башҡортостан продукцияһы менән ҡыуанып файҙалана. Район башлығы ла бер нисә ауыл халҡының даими рәүештә үҙ шәхси ярҙамсы хужалыҡтарынан аҙыҡ-түлек йөрөтөп һатыуҙары хаҡында һөйләне. Һәр береһенә тиерлек айырым подъезд, фатир беркетелгән – аҙнаһына бер йә ике тапҡыр унда ҡаймаҡ, һөт, эремсек, йомортҡа һәм башҡа аҙыҡ-түлек алып барып һаталар. Баҙар бар, ҙур, ә беҙ але һаман райондағы эште яйға һала алмайбыҙ, – тип билдәләне Рөстәм Хәмитов.\nБашҡортостан Президенты республиканың төньяҡ-көнсығышын үҫтереү сиктәрендә инвесторҙар инеү өсөн ҡаршылыҡтарҙың 100-ҙән 30 миллион һумға тиклем кәметеү тураһында ҡарар ҡабул ителеүен билдәләне. Ул ошо территорияла бәләкәй эшҡыуарлыҡты үҫтереү өсөн шарттар булдыра.\n— Төньяҡ-көнсығыш буйынса махсус программа ҡабул иттек. Йәғни инвестор бында килергә тейеш һәм ул асылда инә башланы. Балыҡсылыҡ, ағас эшкәртеү һәм тағы башҡа нәмәләр менән шөғөлләнергә теләүсе Силәбе инвесторҙары бар. Уларға ҡамасауламайбыҙ, зинһар, килегеҙ, беҙҙә бөтә нимә өсөн мөмкинлектәр бар. Был билдәле һөҙөмтәләр бирә, әммә беҙгә ҙур әйләнеш кәрәк. Динамика талап ителә. Төньяк-көнсығыштың аяҡҡа баҫыуы, бында яҡшы, уңышлы эш өлгәләренең булыуы мөһим, – тип айырып әйтте Рөстәм Хәмитов.\nТеги: бр президенты,ҡыйғы районы


Муниципаль хеҙмәткә алыныусылар интернеттағы аккаунттары тураһында мәғлүмәт еткереү яуаплылығы индерелә\nӘле эшләп килеүсе закондарға төҙәтмәләр Дәүләт Йыйылышы Ҡоролтайсы сираттағы пленар ултырышында беренсе уҡыуҙы үтте.\nҮҙгәрештәр раҫланған осраҡта урындағы үҙидара органдары хеҙмәткәрҙәре интернеттағы сәхифәләре тураһында тейешле органдарға хәбәр итергә мәжбүр буласаҡ. Талап үтәлмәгән осраҡта, айырым закон боҙоусыға ҡарата ҡайһы бер сикләүҙәр ҡарала. Пленар ултырышта Дәүләт Думаһына закон башланғыстары ла тәҡдим ителде. Шуларҙың береһе һайлау ҡануниәтен камиллаштырыуға ҡағыла. Депутаттар һайлауҙа ҡатнашыусыны, тауыш биреү тамамланғасы мотлаҡ ялға оҙатыу кәрәклеген билдәләй.\nДәүләт йыйылышы Ҡоролтайҙың пленар ултырышында кеше хоҡуҡтары буйынса вәкил Рим Ҡәйүмов йыл дауамындағы эшмәкәрлеге тураһында телмәр тотто. Депуттаттарға ул республикала йәшәүселәрҙең төп ирке һәм хоҡуҡтарын тәьмин итеү хаҡында мәғлүмәт еткерҙе. Рим Ҡәйүмов хеҙмәткә хоҡуҡ, һаулыҡ һаҡлау, социаль етешһеҙлектәргә иғтимбар бүлде. Дөйөм алғанда барлығы көн тәртибенә барлығы 47 мәсьәлә сығарылды.


17(2011) » Страница 3 » "Йәшлек" гәзите\nГазета "Йәшлек" » Облако тегов » 17(2011) » Страница 3\nРубрикалар // 5-03-2011, 09:47\nБеҙҙә бында һауынсылар, белгестәр етешмәй, ә һин ҡалаға туҡыусы булып китергә йыйынаһың. Ауылға эшсе көстәр нығыраҡ кәрәк, иҫәп карточкаңды бирмәйем, – тип, колхоз рәйесе И. Пеннер егәрле, эшкә сос ҡыҙҙы төрлө өгөт-нәсихәт менән ситкә ебәрмәй, ауылда алып ҡала һәм бик дөрөҫ эшләй. Баҫҡан урынында ут сәсрәтеп тора, тиҙәр ундайҙар хаҡында. Сулпан Сәғитова ла рәйестең ышанысын тулыһынса аҡлай. 1975 йылдан ул «Заветы Ильича» колхозында. Ниндәй генә ауырлыҡтар, үҙгәрештәр кисермәһен, Сулпан Ғәйнетдин ҡыҙы колхозды ташламай. Йәш белгес ырҙын табағында үлсәүсе булырға ла, йөн ҡабул итергә лә, ашханала мөдир булырға өлгөрә. Иңенә йөкмәтелгән бурыстарҙы һәр саҡ ваҡытында һәм теүәл атҡарғаны өсөн етәкселәр ҙә, хеҙмәттәштәре лә ихтирам итә....\nРубрикалар // 5-03-2011, 09:45\nҠыш, ҡар яуа. Бынан 20 йыл элек уны осратҡанда ла тап шулай ине. Бер-беребеҙҙең күҙҙәребеҙгә лә тура ҡарарға оялып, ҡулға-ҡул тотоношоп Өфө урамы буйлап атлайбыҙ. Шул тиклем рәхәт. Күңелдәребеҙ талпынып, йөрәктәребеҙ атылырҙай булып типһә лә, вәғәҙәләр бирешмәнек. Хистәрҙе йүгәнләнек. Бынан һуң ергә егерме тапҡыр буранлы ҡыш килде. Һәм, ниһайәт, беҙ тағы уның менән уйламағанда осраштыҡ. Тик беҙ яңғыҙ түгел, икебеҙ ҙә ғаиләле. Ҡыҫҡаһы, һуңланыҡ. Бер-беребеҙҙе йылы, матур һүҙҙәр менән наҙлар, иркәләр мәлдең үтеүен аңланыҡ. Үкенесле....\nРубрикалар // 5-03-2011, 09:44\nБер үк мәсьәләне ир-егеттәр һәм ҡатын-ҡыҙҙарҙың төрлөсә хәл итеүе һәр кемгә мәғлүмдер. Баҡһаң, был көслө енес менән көсһөҙ енестең психологияһы менән генә аңлатылмай, ә баш мейеһенең төҙөлөш үҙенсәлегенә лә бәйле икән....\nАЙЫРМА УНДА ҒЫНА ТҮГЕЛ...\nҮҙ маҡсаттарына ирешеү өсөн ирҙәрҙең ҡатын-ҡыҙ булып һын-ҡиәфәтен, хатта енесен үҙгәртеүе күптәргә таныш. Ҡатын-ҡыҙҙар ҙа ирҙәрҙән ҡалышмаҫҡа тырыша. Урыҫ мәрйәһе Надежда Дурованың, ирҙәрсә кейенеп, рус армияһының офицеры булып киткәне тарихи факт. Хәҙерге Рәсәй эстрадаһында был күренеш ғәҙәти хәлгә әйләнеп китте. Был алымды разведка ла киң ҡуллана. Әммә, нисек кенә тырышмаһындар, ир менән ҡатын араһында «юйып» булмаҫлыҡ айырмалар байтаҡ. Бына уларҙың ҡайһы берҙәре:\n– Иҫнәгәндә ҡатын-ҡыҙ ауыҙын – усы, ирҙәр йоҙроғо менән ҡаплай;...\nРубрикалар // 5-03-2011, 09:42\nҠатын-ҡыҙ һәр ҡайҙа ла, хатта һайлаған һөнәрендә лә гүзәл булып ҡалырға тейеш. Үрге Йәркәй ауылындағы «Ҡайынҡай» балалар баҡсаһында тәрбиәсе булып эшләүсе Рәзифә Хамматова ана шундайҙарҙан. Күҙҙәренән нур, йылылыҡ һирпелеп торған был мөләйем ханым 40 йылға яҡын ғүмерен балалар тәрбиәләүгә биргән. Ғаиләһе, туғандары, дуҫтары өсөн хөрмәтле кеше, эшендә оло тәжрибәгә эйә, алмаштырғыһыҙ хеҙмәткәр ул. Рәзифә Фаяз ҡыҙы Илеш районының Иғмәт ауылында тыуып үҫкән....\nГүзәл заттың бөтмәҫ серҙәре\nРубрикалар // 5-03-2011, 09:41\nЙыш ҡына ирҙәр ҡатын-ҡыҙ менән һүҙ көрәштереүҙе файҙаһыҙ тип һанай. Һөҙөмтәлә күптәр шулай итә... гүзәл затты тыңлай ҙа, үҙенекен эшләй. Хәйер, ҡатын-ҡыҙ ҙа аптырап тормай. Теләһә, тиҫкәре ирҙе лә яҙа, күндерә ала, ҡурҡаҡты – батыр, ғәмһеҙҙе сәмле итә. Тимәк, ике яҡтың да көсө тигеҙ. Шулай ҙа барыбер ирҙәр гүзәл заттың уйҙырмаларына тиҙ бирелеүсән, яп-ябай ҡапҡанға ла тиҙ эләгеүсән. Ысын....\nБуйһонмаҫ ҡатын-ҡыҙҙы ла ҡалыпҡа һалып була\nРубрикалар // 5-03-2011, 09:39\nҠатын-ҡыҙҙың ниндәйе генә юҡ. Уларҙы ниндәйҙер бер үлсәүгә һалып үлсәп тә, нимә уйлағанының төбөнә төшөп тә булмай. Ҡатын-ҡыҙ үҙен-үҙе аңламай, мин уны ҡайҙан аңлайым, тип уйлай ир-егет. Шулай ҙа тапҡырыраҡтары, күҙәтеүсәндәре гүзәл затты үҙҙәренсә бер нисә төркөмгә бүлеп йөрөтә. Был дөрөҫлөккә тулыһынса тап килеп тә бөтмәйҙер. Сөнки һәр кеше үҙе айырым шәхес. Шулай ҙа ир-егеттең күҙлеге аша үҙегеҙгә күҙ һалыу ниндәйҙер һығымтаға килергә, нимәнелер үҙгәртергә ярҙам итер, тип ышанабыҙ....\nРубрикалар // 5-03-2011, 09:38\nҺин хат яҙышырға яратаһыңмы? Ябай хат, почта аша? – Питерҙа йәшәгән Натальяның һорауына, әлбиттә, ыңғай яуап бирҙем. Сөнки һуңғы йылдарҙа гел интернет аша электрон хаттар, кеҫә телефонынан смс-хәбәр генә яҙып, ялҡытып кителде. Нисек кенә уңайлы, тиҙ булмаһын, улар барыбер ҡулдан яҙылған хаттарға етмәй. Конвертты (һалым инспекцияһынан, пенсия фондынан йәки башҡа инстанцияларҙан килгәндәрен түгел!) асып, дәфтәр биттәрен ҡулға алғанда яҙған кешенең күңел йылыһын тойғандай булаһың, мәрйендәй теҙелгән хәрефтәр кем менәндер рухи бәйләнеш тыуҙырғандай... Шундай йылы тойғоларҙы кисереүҙән нисек баш тартаһың? Һәм әхирәтем мине ҡарттар йортонда көн иткән Людмила С. менән таныштырҙы. Әйткәндәй, Наташа – волонтер. Иптәштәре менән улар ҡарттар йортонда йәшәүсе әбей-бабайҙар тураһында хәстәрлек күрә: концерт, тамаша ҡуялар, байрамдар айҡанлы бүләк тапшыралар, китаптар, кейем-һалым, ваҡ-төйәк әйбер йыялар (кер һәм еҫле һабын, бәҙрәф ҡағыҙы, ойоҡбаштар һ.б.)....\nҺеҙҙәң хәүефһеҙлек- һеҙҙең ҡулда!\nРубрикалар // 5-03-2011, 09:35\nХөрмәтле Башҡортостан Республикаһы халҡы!\n1 марттан 31 мартҡа тиклем «Газ- Сервис» асыҡ акционерҙар йәмғиәте Башҡортостан Республикаһында көнкүрештә газ менән хәүефһеҙ файҙаланыуҙы пропагандалау буйынса сираттағы айлыҡты үткәрә. Был сараның маҡсаты – газ йыһаздарын ҡулланғанда хәүефһеҙлекте пропагандалау, газ приборҙары менән файҙаланғанда хәүефле хәлдәр һәм авариялар булмаһын өсөн халыҡты иҫкәртеү....\nЙондоҙнамә 7-13 март\nРубрикалар // 5-03-2011, 09:33\nКөсөргәнешле осор. Мәшәҡәттәрегеҙ мәңге бөтмәҫ һымаҡ. Шишәмбе тормошоғоҙға үҙгәрештәр индереү өсөн уңайлы. Кесе йомала теләһә ниндәй мәсьәлә буйынса ла уртаҡ тел табыуы еңеләйер....


Иң мөһиме - уңайлы һәм хәүефһеҙ булырға тейеш\n11 Август 2021, 09:05\nРайон хакимиәте, мәғариф, Ғәҙәттән тыш хәлдәр идаралыҡтары, янғын күҙәтеүе, эске эштәр бүлектәре, ЮХХДИ вәкилдәре ингән ведомство-ара комиссия дүрт көн дауамында белем биреү учреждениеларының 2021-2022 уҡыу йылына һәм ҡышҡылыҡҡа әҙерлеген тикшерә.\nБыл сара– педагогия коллективы өсөн айырыуса яуаплы мәл. Шуға күрә йыл һайын йәйге каникул башланыу менән балалар баҡсаларын, мәктәптәрҙе ремонтлау, хәүефһеҙлек саралары менән тәьмин итеү йүнәлешендә етди эш башҡарыла. Мәғариф идаралығы начальнигы Алик Сатлыҡов билдәләүенсә, быйыл да был тәңгәлдә ҙур бурыстар атҡарылды. Белем биреү учреждениеларын төҙөкләндереүгә 43 миллионға яҡын аҡса бүленгән. Был саралар балалар йыл дауамында уңайлы шарттарҙа уҡыһын, экология, санитария, янғын, шулай уҡ терроризм хәүефтәренән яҡланғанлығын тәьмин итеү өсөн йүнәлтелде.\nКомиссия ағзалары белем биреү ойошмаларының техник торошон, шулай уҡ балаларҙың яңы коронавирус инфекцияһы шарттарында именлеген, янғын һәм юл хәрәкәте хәүефһеҙлеген тикшерҙе. Кескәйҙәр һәм уҡыусылар уңайлы һәм хәүефһеҙ шарттарҙа уҡырға тейеш. Тимәк, кабинеттарҙа, спорт залдарында, ашханала, йоҡо һәм уйын бүлмәләрендә тейешле микроклимат, яҡтылыҡ, температура режимы күҙәтелергә тейеш. Комиссия шуларға ла айырым иғтибарҙы йүнәлтте.


«Киске Өфө» гәзитенең сайты - Ә БЕҘҘЕҢ АҒИНӘЙҘӘР САҢҒЫЛА ЕЛДЕРӘ! - 2015 - Мәҡәләләр\nТатыр-Үҙәк ауылындағы "Ағинәйҙәр ҡоро"н Раушания апай Таҡаева етәкләй. Өлкәнерәк йәштәге ағинәйҙәр (иң олоһона 72 йәш) бергә йыйылып, төрлө дини байрамдар үткәрә, халҡыбыҙҙың ғөрөф-ғәҙәттәрен, йолаларын тергеҙеү буйынса эштәр башҡара, төрлө ярыштар, ултырмалар ойоштора, ә иң мөһиме - был матур сараларға йәштәрҙе лә ылыҡтыра. Күмәкләп ҡул эштәре менән булышыу, йыр-моң кисәләре ойоштороу ҙа улар иңендә. Әле бына уларҙы саңғыла йөрөп ҡайтып килгән саҡтарында осраттым. Саф һауала йөрөп, кәйефтәре күтәрелеп, бит алмалары алһыуланып ҡайтып килгән көләс йөҙлө ағинәйҙәргә ҡарап һоҡланып туйманым. Бына бит, тормош ауырлыҡтарына зарланып ултырмайҙар, ауылдаштарында, яҡындарында киләсәктә барыһының да яйланырына өмөт уятырға тырышып, иманға килергә, матур тормошҡа ышанысты һаҡлап ҡалырға саҡыра улар. Ағинәйҙәребеҙгә һәр ваҡыт шулай ауылдаштарға таяныс булып, көр күңелле булып йәшәүҙәрен, дәрттәре һүрелмәүен теләйем!\nЯҙылған: 23.03.15 | Ҡаралған: 908